text:
1937
Jump to navigation Jump to search
Innihaldsyvirlit
Hendingar[rætta | rætta wikitekst]
- 10. oktober - Árnafjarðar kirkja verður vígd.
- 18. oktober - Tjørnuvíkar kirkja verður vígd.
- Sølumiðstøðir verða gjørdar í USA.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 22. januar - Jóngerð Purkhús, føroyskur politikari. Fyrsta landsstýriskvinna í Føroyum.
Andlát[rætta | rætta wikitekst]
- 2. juli - Amelia Earhart, amerikonsk floghetja (hvarv hendan dag) (f. 1897)
- 15. september - Olaf Finsen apotekari í Føroyum. (f. 1859)


c: text/html

text:
FYRSTA TÍÐARSKEIÐIÐ:
Starvsfólk skúlans arbeiða eftir persónligum námsætlanum, sum eru lagaðar hvørjum einstøkum næmingi. Hvør næmingur hevur sín kontaktpersón, ið fylgir forskriftunum, sum standa í námsætlanunum.
Fyrsta tíðarskeiðið er frá skúlabyrjan til jóla. Í hesm tíðarskeiði leggja vit dent á:
Mini Cruise – Í mai/juni mánaða fara næmingarnir á Mini Cruise við Norrønu til Íslands.
NÆSTA TÍÐARSKEIÐIÐ:
Næsta tíðarskeiðið er frá jóla til summarfrítíðina. Í hesum tíðarskeiði verður dentur lagdur á:
RÁSIN // HEIÐAVEGUR 67 // FO-600 SALTANGARÁ // TELEFON: +298 449102 // FARTELEFON: +298 215202 // TELDUPOST: rasin@rasin.fo

robotstxt: allowed

filter: keep


text:
Vilmund Jacobsen 13.06.2018 (09:55)
Fyrstu ferð til andakt umborð á skipi
- Vit gleða okkum at sleppa aftur til fiskiskap.
Tað siga grønlendingarnir, Erno og Ulrik, sum sigla við grønlandska uppsjóvarskipinum, Tuneq, sum seinastu mánaðirnar hevur ligið á Skála. Menn hjá skipasmiðjuni Mest hava klassað skipið, og menn hjá Mekanik í Runavik hava yvirhálað alt maskinaríið.
Sjómanstrúboðarin, Torleif Johannesen, hevur meira enn einaferð vitjað umborð á Tuneq, nú skipið hevur ligið á Skála so leingi, og her hevur hann eisini skift orð við føroyska skiparan, Kára Petersen, sum býr í Spania, men hevur sínar røtur á Skarvanesi.
Um alt gekk, sum ætlað, fór Tuneq av Skála aftur í gjárkvøldið. Men, áðrenn leiðin liggur til Eysturgrønlands, skuldi skipið fyrst á Fuglafjørð eftir reiðskapi. Í Eysturgrønlandi skulu teir tríggir trolararnir, Tuneq, Tasiilak og Tuugaalik, partrola upp á skift eftir sild og makreli.
Tasiilak og Tuugaalik hava verksmiðju umborð, og tað verður umborð á hesum báðum skipum, at fiskurin verður hagrreiddur og frystur.
Eftir døgurða í gjár, hevði sjómanstrúboðarin andakt umborð, og hetta var fyrstu ferð, at grønlendingarnir, Ulrik og Erno, vóru við til eina andakt umborð á skipi. Sambært Facebook-síðuni hjá Føroysku Sjómansmissiónini høvdu eisini teir báðir høvt eina góða uppliving.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sýldur drunnhvíti
Sýldi drunnhvíti (frøðiheiti - Oceanodroma leucorhoa) líkist hinum vanliga, men kennist væl frá honum, tí at hann er góðan mun størri og hevur djúpa sýling aftan í velinum. Á veingjunum er hann meira gráligur. Eingin veit hann eiga aðrastaðni í Føroyum uttan á Mykinesi og Mykineshólmi, og tað er stutt síðani, at menn vóru varir við hann har. Nú er hann nógvur, so hann má vera nørdur óføra skjótt, og tað letur til, at hin drunnhvítin otar seg undan honum, har hann kemur. Holur hansara eru langar og krókutar og oftast ringar at finna á, tí sítt gras hongur niður fyri inngongdina. Hann fer ikki út, fyrr enn hálvaskýmt er, og er eisini seinur heim á morgni. Dúnungin er svartur. Bæði hann og hin vanligi drunnhvítin liva mestu tíðina á árinum úti á víðum havi, og hvør er treystari og fimari enn annar í flognum.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Haldarakappingin 2017: Hesi vunnu!
Vit hava drigið lut í STÓRU haldarakappingini. STROK ynskir øllum vinarunum til lukku. Um tú ikki er millum tey hepnu hesaferð, kanst tú altíð royna teg í jólakalendaranum, har krógva kappingar seg aftan fyri summar lúkar - so minst til at fylgja við!
1 x Nintendo Switch vann Silas Rasmussen, Argir
1 x oyrabúffar vann Tróndur Bjarnason, Viðareiði
1 x bókarøðina PAX 1-7 vann Bjarta av Vollanum, Tórshavn
1 x Harry Potter 1-3 vann Jónas á Hædd, Klaksvík
1 x gávukort frá BR vann Elias Ingason Hansen, Skála
1 x gávukort frá Elding vann Heini Pætursson Restorff, Tórshavn
1 x gávukort frá Intersport vann Viktoria Olsen, Vágur
5 x Undursom dýr og har tey eru vunnu:
Oddur Viderø Olsen, Viðareiði
Kristvør N. Thomsen, Tórshavn
Silas Jónsson, Vágur
Jensia T. á Rípuni, Kvívík
Páll Hammer, Glyvrar
5 x Djór í kríggi vunnu:
Anita Gudmundarson, Tórshavn
Ester Hansen, Leirvík
Dánjal Klæmintsson, Leirvík
Signar Høgnason, Trongisvágur
Salomon Skorastein, Syðrugøtu


text:
Í 2009 vóru útgoldnar 6,7 mia. kr. í lønum og er hetta góðar 300 mió. kr. minni enn í 2008. Minkingin er 4,4%.
Frá 1994 til 2008 hevur verði meira útgoldið í lønum hvørt ár. Bestu árini var vøksturin yvir 12%, meðan onnur ár hevur vøksturin verði niðanfyri 1%. Í 2009 var fyri fyrstu ferð í 15 ár minni útgoldið.
Alivinnan stóra framgongd
Sjálvt um tað hevur verið minking í nærum øllum vinnugreinum, so hevur alivinnan gingið ímóti streyminum. Í 2009 vóru útgoldnar 172 mió. kr. og er hetta 12,4% meira enn í 2008.
Í fiskiskapi var afturgongdin yvir 20%. Vinnugreinarnar byggivinna og skipamiðjur o.a. høvdu eina minking í lønargjaldingunum upp á umleið 18%.
Í privatu tænastuvinnunum var 5% minni útgoldið, meðan tað í almennari fyrisiting og tænastum annars var útgoldið 4,3% meira.
Fleiri og nágreiniligari tøl eru at síggja í hagtalsgrunninum


text:
- Tíðindi, mentan og ítróttur
Føroyingar gávumildari enn grannar okkara
Tak niður
Landsinnsavningin hjá ReyðaKrossi gav 750.000 krónur. Tað boðar hjálparfelagsskapurin frá í tíðindaskrivi.
Jóannes Eidesgaard er formaður í Reyða Krossi í Føroyum, og hann fegnast um úrslitið av innsavningini.
- Tað munar øgiliga væl í arbeiði okkara bæði at veita neyðhjálp úti í heima men eisini her heima, sigur formaðurin í Reyða Krossi Føroyum.
Innsavningin í fjør gav nakað meira av pengum, tá fekk Reyði Krossur millum 800-900.000 krónur, men Jóannes Eidesgaard fegnast kortini alsamt um teir pengar, sum føroyingar lótu.
- Í miðal hevur hvør íbúgvi í Føroyum givið 14,70 krónur, og samanborið við grannalond okkara, so er tað munandi hægri fyri hvønn íbúgva í Føroyum, sigur Jóannes Eidesgaard og leggur afturat, at hann heldur tað vera eitt tekin um, at føroyingar eru sera gávumildir, tá savnað verður inn til eitt gott endamál.
At landsinnsavnanin gevur so frætt av peningi, er tí, at føroyingar lata meiri í miðal enn grannalond okkara.
Reyði Krossur fegnast um gávumildni, men hevur ikki nakað greitt svar upp á, hví so er.
Av teimum 750.000 krónunum hevur nevndin í Reyða Krossi avrátt, at 500.000 fara sum neyðhjálp út í heim. Tær seinastu 250.000 krónurnar velur Reyði Krossur at goyma til kreppur.
Hoyr brot úr samrøðuni við Jóannes Eidesgaard, formann í Reyði Krossi Føroyar, omanfyri.
Sí eisini


text:
- Eg eiti Sunnvá, hetta er Signhild, og vit eru KROPSFATANISTAR. Soleiðis byrjaði samrøðan við ungu kropsfatanistunum. Tær báðar eru 18 ár og ganga í student. Tí seinastu tíðina hava tær verið í holt við eina rørslu, sum tær kalla “Kropsfatanistar”. Hetta hava tær gjørt við at stovna ein instagram-vanga við sama heiti. Um tú googlar heitið, so finnur tú einki, tí tær hava nemliga sjálvar funnið uppá navnið.
- Fyrst hugsaðu vit kropsfatan, men tað var for basic. So komu tær í tankar um eina inside joke, har tær vóru “satan” og vinfólkini vóru “satanistar”. So skrivaðu vit satanistarnir, men hugsaðu, neiiii, sigur Sunnvá. Tær funnu aftur til heitið kropsfatan, men tær vildu ikki bara skriva um kroppin, so tað endaði við “Krops-fatanistar”. Tað, sum tær serliga dámdu við hesum, var, at bæði tær og teirra fylgjarar kunnu definera týdningin av orðinum.
- Tað var ætlað til okkum sjálvar, tí vit vóru so langt niðri
Alt hetta við kropsfatanismu kom, tí tær í longri tíð høvdu lagt merki til, at tað manglaði ein slíkur pallur í Føroyum. Tær vildu ikki bara viðgera evni ”Body-positivity”, men tær vildu eisini nerta við sálarheilsu. Bólkurin var als ikki ætlaður til nakran ávísan málbólk, men bara sum ein pallur fyri okkum sjálvar, siga tær. Ein pallur, har man kundi dyrka seg sjálvan og stuðla seg sjálvan.
- Eg føli meg ikki einsamalla samstundis sum, at tey heldur ikki føla seg einsamallan, sigur Signhild, sum í longri tíð hevur haft nógvar sjálvsálitistrupulleikar.
Tað eru alsamt fleiri, sum kontakta tær á Instagram-brúkarinum. Tær fáa sera nógva afturmeldingar, og alt er positivt, sigur Signhild. Tað eru eisini nógv ymisk fólk, sum skriva til tær. Nógv hava somu trupulleikar sum tær, meðan onnur hava aðrar og øðrvísi trupulleikar. Hetta er teirra drívmegi, tí nú føla tær, at fólk faktisk lurta eftir teimum. Eisini hava tær fingið eyguni upp og síggja, at tað eru nógv fleiri ung, sum hava tað ringt mentalt, og tað eru nógv fleiri, enn vit halda.
- Eitt tabu, sum ikki burdi eksisterað
Tá tær gingu í fólkaskúla, føldu tær seg púra einsamallar. Vantandi kunning um sálarliga heilsu gjørdi, at tær at føldu seg “býttar”. Tær vistu ikki, hvat tær skuldu gera, ella hvønn tær skuldu fara til við teirra trupulleikum. Um tær fóru til heilsusysturina, fingu tær bara eina tablett og eitt lítið prát. Um tær fóru til foreldrini, so fingu tær bara at vita, at tað var “typiskt” fyri tannáringar “humørsvningningar”. Tær halda, at eisini foreldur burdu verið nógv meira kunnað fyri tekin um tunglyndi ella etingarólag hjá børnum sínum. - Tað er eitt sjúkt tabu, sum ikki burdi eksisterað, sigur Sunnvá.
- Tí at vit eru eitt lítið samfelag, sum skal vera so gott, so er tað nátúrligt, at tað eru summi ting, vit als ikki tosa um - sum til dømis sálarsjúkur. Man verður ikki hoyrdur, men skumpaður til síðis. Tað er ikki fyrr, enn tað gongur heilt galið, at man kanska fær hjálp, siga tær.
Sjálvt foreldrini søgdu tað ikki við nakran, tí tey vistu ikki, hvat ella hvussu tey skuldu siga, at dóttir teirra var innløgd, sigur Sunnvá, sum stutt síðani var innløgd fyri aðru ferð vegna angist og tunglyndi. Tá fólk so við og við fingu at vita, at hon hevði verið innløgd, so vóru tey meira akward næstu ferð, hon møtti teimum.
- Tey tora ikki at tosa við meg, ella behandla tey meg sum eitt barn, sigur hon.
Ymiskar trupulleikar, men bæði eru tabu
Hóast tær hava hendan felags pallin, so eru trupulleikarnir sera ymiskir. Sunnvá hevur angist og tunglyndi, meðan Signhild hevur trupulleikar við kropsmyndini og sjálvsálitinum. Signhild hevur verið yvirvektig alt lívið, men fyri hana hevur vektin als ikki verið ein trupuleiki. Tað var ikki fyrr enn øll hini hugdu skeift uppá hana, at hon byrjaði at føla seg skeiva. Ofta, tá hon fór til læknan fyri eitt hvørt, fekk hon bara at vita, at hon skuldi tapa seg. Eisini hoyrdi hon ofta fólk siga við mammu hennara: Tú veist væl, at dóttir tín er yvirvektig, ha?
- Sjálvandi veit eg, hvussu eg síggi út, sigur Signhild. Hon skilur ikki, hví tað skal vera so løgið at viga for nógv, og hví fólk ofta knýta tað til okkurt negativt, tí tað merkir ikki, at hon er ljót. - Man kan saktans vera yvirvektigur og vakur, siga tær báðar avgjørt.
Eisini er tað ein sera stórur trupulleiki at finna klæðir til yvirvektig fólk í Føroyum. Um Signhild skal finna okkurt stórt, sum samstundis er kul, so má hon næstan altíð bíleggja á netinum, og sum oftast er tað eitt ”hitt or miss”. Hetta fær meg at føla meg totalt skeiva, tí hví skal eg bíleggja ella ferðast fyri at finna okkurt, sum mær dámar, tá onnur kunnu fara ein túr í SMS?
- Um eg kann siga tað fyri 200 fólkum, kann eg eisini siga tað við systir mína
Báðar eru einigar um, at Instagram-profilurin hevur styrkt tær nógv. Enn hava tær nógv at arbeiða við, men tað er eisini ókey. Júst sum øll onnur, so hava tær bæði ringar og góðar løtur. Øll hava ringar løtur, summi hava bara meira enn onnur. Tað er eisini gott, at tær hava fríheitina at leggja alt út á brúkaran - bæði tá tað gongur teimum ímóti, og tá tær fáa viðgongd. Soleiðis kunnu fleiri fólk kenna seg aftur og onkursvegna ikki føla seg einsamallan.
Tær eru eisini samdar um, at tað kom okkurt gott burturúr tí ringa. Sosialir miðlar kunnu gagna okkum líka nógv, sum teir kunnu skaða okkum, sigur Sunnvá. Um vit ikki kundu spreiða okkara boðskap á hendan hátt, so høvdu tað kanska verið nógv ung, sum framvegis høvdu følt seg einsamallan, leggur hon afturat.
Síðani Instagram-vangin varð stovnaður, hevur tað eisini verið lættari hjá teimum at greitt avvarðandi samt vinfólki um teirra støðu.
- Um eg kann siga tað við 200 fólk, so kann eg eisini siga tað við systir mína, sigur Sunnvá. Men man kennir seg ógviliga naknan at posta fyri 200 fólkum - serliga í Føroyum, tí man møtir teimum næstan altíð í veruleikanum. Spurdar framtíðarætlanir svaraðu báðar, at tær ikki høvdu nakra ávísa ætlan, uttan tað at ”koma út” og testa teirra egnu grensir. Allíkavæl siga tær, at tað hevði verið feitt, um okkurt stórt kom burturúr.
- Tað besta, man kan gera, er at tosa um tað og blíva við at tosa um tað, og tá vit eru troytt av at tosa um tað, so skulu vit tosa eitt sindur meira um tað.
- Elskið tykkum sjálv!
Heilsan, Kropsfatanistarnar


text:
Orð og lag: Sofus Hansen
Viðmerking: Yrktur á Norðskála 21. juni 2015.
1. Lat meg ei, villast frá tær,
Harri kæri, verð tú mær nær.
Kærleikin tin, er vísdóms lykt,
har samfelag títt, er ljós og trygt.
2. Ljósið sjálvur tú er, á Harri,
undurfult, eg skoða teg nærri.
Lat meg hvíla, nærri hjá tær,
undurfult eg skoði teg Harri.
3. Í lítla hjarta mínum, eg søki teg,
eins og Hann er ljós, á mínum veg.
Lat meg ei villast, burt av tínum veg,
lat meg liva í ljósi, Harri eg elski teg.
4. Samfelag títt, er ljóst og trygt,
kærleiki tín, er vísdómsins lykt.
Lat meg ei villast, av tínum veg,
kæri Harri ei skal svíkja teg.


text:
Starv & yrkisleið
Tað snýr seg um menniskju og førleikar
Hjá Solar er starvsfólkið týdningarmesta tilfeingið. Starvsfólkið ger okkum før fyri at røkka okkara stevnumiðum. Samstundis kunnu vit menna fyritøkuna, so vit alsamt kunnu seta nýggjar normar á marknaðinum og geva kundum okkara nýggjar møguleikar í framtíðini.
Hvørt einstakt starvsfólk hevur týdning fyri Solar. Vit eru vís í, at starvsfólkini skapa úrslit, tá tey fáa møguleika fyri at nýta sínar førleikar. Hetta mennir bæði starvsfólkið og fyritøkuna.
Tí er førleikamenning høgt í metum hjá Solar. Fyri okkum snýr tað seg um at hava røttu starvsfólkini, við røttum førleikum og á røttum staði. Hetta ger okkum før fyri at nærkast okkara stevnumiðum. Solar hevur trý strategisk stevnumið fyri 2010 – eitt teirra er, at vit vilja vera “on the leading edge within competences”.
Okkara fyritøka – Tín yrkisleið – Saman eru vit "Stronger together".


text:
Stomiambulatoriið bjóðar til kunnandi tiltak
Stomiambulatoriið bjóðar til kunnandi tiltak
Innbjóðing til kunnandi tiltak á Hotel Føroyum mikudagin 11. apríl kl. 17.00 til 19.30
Tiltakið, ið er ætla fólkið í eru stomiskurðviðgjørd og teirra avvarðandi, er ókeypis.
Í ár er evni "brok og buglur", tað verður Eyðfinn Olsen, lækni á Landssjúkrahúsinum, ið kemur at siga frá.
Anja Mathiesen, vøruserfrøðingur og Helene Topholm, sølustjóri frá Dansac & Hollister sýna fram og greiða frá um tað nýggjasta innan stomi-vørur og høvi verður at bíleggja vøruroyndir. Dansac & Hollister bjóða drekkamunn og ábit.
Elin Vitalis og Lív Lognberg, stomin-sjúkrarøktarfrøðingar, verða eisini á staðnum at veita ráð og vegleiðing.
Tilmelding: Lív Lognberg tel. 227662 og Elin Vitalis tel. 234544 frá stomiambulatoriinum innan týsdagin 3. apríl 2018


text:
Leikaramenningin hjá HSF
Hondbóltssamband Føroya byrjaði við leikaramenning kappingarárið 2013-14. Hesi árini hevur HSF ment og tillaga tilboðið, sum er ætlað sum eitt ískoyti til dagligu venjingina heima í feløgunum.
Tað er tó umráðandi at sláa fast, at 95% av venjingunum fara fram úti í feløgunum. Tí er og verður leikaramenningin í besta føri eitt hugkveikjandi ískoyti til menningina av føroyskum hondbóltsleikarum.
Úttøkan
Útgangsstøðið er, at flestu íðkararnir, við grundleggjandi hondbóltsligum og kropsligum førleikum, frá flestu hondbóltsfeløgunum í landinum, koma við.
Áherðsla verður samstundis løgd á hugburð, arbeiðssemi og íðni.
Vit ynskja at hava eitt gott samskifti við feløgini og venjararnar hjá einstøku leikarunum. Tað er umráðandi, at feløgini og venjararnir vísa áhuga fyri úttøkuni, og hjálpa HSF at røkka øllum íðkarunum. Spurningar og viðmerkingar eru vælkomnar, og best er, um úttøkan verður gjørd í tøttum samstarvi millum HSF og venjararnar. Tvs. at um ein leikari er, sum venjararnir halda eiga at vera við, so mugu teir gera vart við tað.
Venjingarnar
Venjingarnar byggja á og fylgja ti føroyska leistinum og læruætlanini hjá HSF. Nakrir av fremstu venjarunum í Føroyum vera gestavenjarar. Harumframt eru fastir hjálparvenjarar knýttir at, umframt at fastir málverjavenjarar eru til allar venjingarnar.
Samveran
Ein týðandi lutur í leikaramenningini er at samansjóða hondbóltsleikarar úr øllum landinum, og at skapa eitt gott, mennandi og spennandi hondbóltsumhvørvi. Umframt at venja hondbólt og kropsliga, er gisting ein partur av nøkrum savningum.
Boð og avboð
Boð um úttøku verða send feløgunum og venjarunum í feløgunum 14 dagar áðrenn hvørja leikaramenning. Tað er tá uppgávan hjá feløgunum at bera leikarunum boðini.
Avboð skulu í góðari tíð sendast við telduposti beinleiðis til Hallur Danielsen, hallur@hsf.fo. Leikarar, sum uttan avboð, ikki møta til leikaramenningina verða ikki við til næstu leikaramenning.
At hava við
Um ikki beinleiðis boð eru komin um nær leikararnir skulu møta, verður møtt 15 minuttir áðrenn venjingina.
Leikararnir hava egin klæðir og útgerð við, herundir leikaramenningsblusuna, stuttabuksir, skógvar, bólt og vatnfløsku.
Egingjald
Í samband við savningarnar, sum eru yvir tveir dagar við gisting, hevur HSF ásett eitt egingjald á kr. 200,-, sum er við til at fíggja leikaramenningsvirksemið.


text:
Tussafiskur (tussafiskaættin)
Ceratias holboelli Krøyer, 1845
Stødd: Kvennfiskar verða upp í 120 cm í fullari longd, kallfiskar 16 cm aftur til klingruna. Kallfiskarnir eru ofta at síggja sitandi fastgrónir undir búkinum á kvennfiskinum, har liva teir eitt lív sum støðugir sáðbankar og sníkar.
Dýpi: Undir Føroyum er hann fingin á umleið 570 metra dýpi við botnin, men er annars mest uppi í sjónum úr vatnskorpuni niður á 2000 m.
Litur: Tussafiskur er svartur, grásvartur. Um høvdið, allan kroppin og út á stertin er fult av hvítligum naddum, ið minna um gjar.
Lýsing: Hann er klumputur fiskur. Hann hevur stórt høvd, meira enn 1/3 av standardlongdini, stóran, upprendan kjaft ovast og fremst á høvdinum. Eyguni eru smá og sita ovarlaga og aftarlaga á høvdinum. Hann hevur langa og klæna stong á nakkanum millum eyguni og táknaopini. Ein líknandi stong er mitt á bakinum. Á sporlinum eru 4 førligir teinar, nakað av skræðu er ímillum teinarnar. Hetta er ein ryggfjøður. Beint undir henni situr gotfjøðurin, lík ryggfjøðurini, men heldur minni. Sterturin er stórur við 8 førligum, longum og næstan Tussafiskar Tussafiskaættin berum teinum. Teir 4 mittastu teinarnir greina seg í tvey. Hann hevur smáar uggafjaðrar, ið sita framman fyri miðjuna á fiskinum, mitt uppi á síðuni.
Eyðkenni: Á kvennfiski er longdin úr gronini til uggafjøðurina, umleið 34% av standardlongdini. Upprendi kjafturin. Stengurnar. Naddarnir, ið líkjast gjari.
Týdningur: Tussafiskur hevur ikki vinnuligan týdning.
da: Holbølls storangler, en: Kroyer’s deep sea angler fish, ís: Sædjøfull
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Tussafiskar Lophiformes
Tussafiskahópurin hevur 18 ættir við umleið 66 slektum og 313 sløgum.
Undir Føroyum eru skrásettar 4 ættir við 5 slektum og 6 sløgum:
Undarlig útsjónd sermerkir tussafiskarnar. Teir flestu fiskarnir tykjast trevsutir, og teir flestu hava stórligt rundbøllut skap.
Á fleiri teirra er fremsti teinur í ryggfjøðurini vorðin til eina stong, ið verður brúkt sum tráða við „agni“ at lokka annan fisk til sín.
Oftast stóran kjaft við stórum tonnum, táknaopini eru smá.
Seinir svimjarar og lítið virknir fiskar. Hjá nøkrum teirra eru kallfiskarnir sera smáir og eru viðhvørt at sýggja grónir fastir uppi á kvennfiskunum.
Tussafiskar eru bæði á grunnum og djúpum vatni.


text:
MHI Vestas og Esvagt hava alment navngivið eitt hátøkniligt tænastuskip til tvær belgiskar havmyllulundir. Skipið, ið kallast Esvagt Mercator, skal veita tænastur til 50 myllur í Nobelwind, nýggjastu havvindmyllulundina í Belgia, og 55 havmyllur í Belwind 1.
”Við Esvagt Mercator økja vit okkara virksemi á belgiska havvindmyllumarknaðinum og okkara serfrøði innan rakstur og viðlíkahald. Samstarvið við Esvagt um fremjanina av hesum sera framkomna tænastuskipinum hevur verið framúrskarandi. Vit gleða okkum til at gagnnýta alt tað, sum skipið hevur at bjóða í at halda myllunum í Nobelwind og Belwind 1 í gongd”, segði MHI Vestas Chief Operating Officer, Flemming Ougaard, undir navngevingarhátíðarhaldinum.
Leiguavtalan millum MHI Vestas og Esvagt um Esvagt Mercator er galdandi í 10 ár. Eitt skip sum Esvagt Mercator økir munandi um tænastueffektivitetin og atkomuna til myllurnar, sum annars er ein stórur trupulleiki hjá vaksandi havmylluídnaðinum.
Skipið er 58 metrar langt og skal virka út frá havnini í Oostende. Tað verður heim hjá 36 persónum í tvær vikur í senn. MHI Vestas hevur eina rakstrar- og viðlíkahaldsstøð í Oostende við 65 persónum í føstum starvi.
Kelda: Esvagt og maritimedanmark.dk


text:
Konsert verður í tí nýggja Mentanarhúsinum við Løkin mikukvøldið tann 6. mai við Nes Sóknar Musikkfelag.
Skráin hjá hornorkestrinum verður tann sama sum til Musikkstevnuna um vikuskiftið, umframt løg hornorkestrið hevur spælt gjøgnum árið. Millum annað verða spæld duettin, Ida and Dot, við Rúna Hentze og Ken Jones á trompet og Panis Angelicus, har Laila Poulsen á trompet er solistur.
Rúni Hentze og Laila Poulsen fingu ávikavist 1. og 3. virðisløn í Berlingske Tidendes Klassiske Musikkonkurrence, ið var hildin tann 18. apríl - 19. apríl í Keypmannahavn.
Ken Jones stjórnar Nes Sóknar Musikkfelag. Hetta verður eisini tað fyrsta almenna konsertin í Mentunarhúsinum við Løkin
Konsertin byrjar kl. 19.30, og øll eru vælkomin.


text:
Jonne Hellgren er ein av stovnarunum og stjóri í finsku fyritøkuni RePack. RePack er einasta fyritøka av sínum slagi, sum selur burðardyggar pakkaloysnir til e-handil. Kundin bíleggur sum vant á netinum, men tá pakkin verður sendir við RePack innpakningi, ber lættliga til en senda innpakningin aftur til avsendaran, sum tá kann endurnýta innpakningin. Henda loysn verjir umhvørvið og er samstundis bíligari fyri kundan.
RePack hevur vunnið fleiri viðurkenningar, millum teirra er norðurlendska umhvørvisvirðislønin í 2017.
Á Vinnudegnum greiðir Jonne frá, hvørjar avbjóðingar vit hava í brúkarasamfelagnum, nú alsamt fleiri vørur verða keyptar á netinum. Eisini greiðir hann frá, hvussu nýggj hugskot kunnu hjálpa kundanum, samstundis sum hædd verður tikið fyri byrðardyggari menning.


text:
Kvinnur og menn spæla sínar seinastu dystir í hesum árinum í høllini í Hoyvík leygardagin. Hoyvíkingar eru blíðir og bjóða mat og jólahugna – so nú er ikki at setast aftur. Hetta eru tveir dystir, sum vit helst skulu vinna, og vánirnar fyri sigri eru betri, tess fleiri viðhaldsfólk eru.
Okkara prestur í Vestmanna í 1960-árunum, Aksel Tórgarð, skrivaði og segði mangt løgið – men tó við djúpari meining. Í eini andaktsbók, sum hevði heitið “Morgunlestrar” skrivaði hann niðast á innara tittulblaðnum, at lestrarnir kundu eisini lesast um kvøldið.
Ein sunnudag hevði Aksel Tórgarð fyrst gudstænastu í Kollafirði klokkan 12 og síðani í Vestmanna sama kvøld. Har var ein kollfirðingur í kirkju, sum fekk so nógv burtur úr prædikuni í Kollafirði, at hann koyrdi til Vestmannar um kvøldið – spentur eftir at fáa eina líka góða prædiku, sum hann hevði hoyrt á middegi.
Men hann kendi seg snýttan og tók í armin á Tórgarð eftir prædikuna í Vestmanna og brikslaði honum, at hann hevði hildið somu prædikuna í Vestmanna, sum í Kollafirði. “Jamen góði maður,” segði Tórgarð blídliga við kollfirðingin, “heldur tú, at eg sigi eitt í Kollafirði og eitt annað í Vestmanna?”
Eg veit ikki, hvussu nógvan ítrótt Aksel Tórgarð íðkaði. Hann var í øllum førum í parti við kvívíkingum í eini togtogan á vestanstevnu í Vestmanna. Men eg kundi væl hugsað mær at sæð sama stríðsanda í Hoyvíkshøllini leygardagin, sum eg sá í Badmintonhøllini í Klaksvík mikukvøldið. Hví skulu vestmenningar, nú teir vísa seg at vera í einum góðum stima, spæla eitt spæl í Klaksvík og eitt annað í Hoyvík?
Og kunnu teir ikki spæla eins væl um dagin í Hoyvík, sum teir spæla ein seinan kvøldardyst í Klaksvík?
Svarið upp á báðar spurningarnar er játtandi. Kenslan eftir sigurin hjá kvinnunum í Vági eg ivaleyst sera góð og kenslan hjá monnunum eftir stórsigurin í Klaksvík er helst uppaftur betri. Haldi fast við kensluna, men skal tað ganga, sum vit vilja, so er neyðugt at vaska talvuna reina, gloyma alt um favorittstøðu og fara til Havnar fult uppsett við nakað oman fyri 100 prosentum av stríðsvilja. Tá er í øllum førum útgangsstøðið, sum tað skal vera.
Kvinnurnar spæla klokkan 16.30 og menninir klokkan 18.00. Góðan dyst, kvinnur og menn!


text:
Villdunnan (lat. Anas platyrhyncha L; da. Stokand, alm. Vildand) er hjá okkum alt árið, men lítið er til av henni. Steggin er mestu tíðina á ári av litfríðastu fuglum. Høvd og hálsur hava ein glitrandi grønan lit, snøgt avmarkaður við einum hvítum ringi niðast um hálsin. Bringan er brúnlig. Annars er hann fínt rondutur ella skjómutur, brúnskjómutur omaná, gráskjómutur í neðra. Mitt á vonginum er ein glitrandi bláur fýrhyrntur litur, kallaður »spegilin«, avmarkaður við einari svartari og einari hvítari striku. Seint á sumri líkist hann dunnuni, uttan tað, at hann hevur bleikari nev. Dunnan hevur líka vakran spegil sum steggin, men annars er hon mest brún- og svartflekkut.
Fyri tað mesta eigur hon tætt við eina á ella eitt vatn, ofta undir vatnbakkanum; har sum nógv fólk gongur, eitt nú at fiska síl, fer hon oftast longur burtur at finna sær eitt fjalt stað. Eggini eru vanligá 8—10. Tá ið hon fer av, breiðir hon oftast dún aftur yvir tey, so tey skulu vera verri at fáa eyga á. Eftir 4 vikum koma ungarnir út, mest gráir omaná, í neðra gulir. So skjótt teir eru turrir, fer mannan við teimum at vatninum, og tað er ótrúligt, hvussu kvikir teir eru til fóts. Teir verða skjótt vaksnir og eru tá so líkir dunnuni, at tað skal vera kønur maður, ið kennir tey at.
Úr: Mikkjal á Ryggi: Fuglabókin, Dýralæra II. 1951.
Antarsløgini kennast frá gásunum av tí, at tey eru smærri á vøkstri og meira lágføtt. Á øllum teimum eru steggin og bøgan mestu tíðina á ári sera ólík á liti; men í klekingartíðini og eitt sindur longur út kunna tey vera so lík, at tey kennast ikki at.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Nakað sum nokk liggur til nógvar føroyskar kvinnur, er áhugin fyri at binda. Eg eri sjálv ikki so ófør, men nú tá eg eri í barnsburðarfarloyvi og havi eina lítla diddu áveg, fekk eg hug at taka stokkarnar fram aftur.... Continue reading →
Tá vit fyri stuttum fluttu inn í nýggja íbúð, vóru tað nakrar ávísar verkætlanir, ið eg gleddi meg at sleppa í gongd við. Eitt av hesum var nemliga at gera sovikamarið ordiliga lekkurt. Í gomlu íbúðini høvdu vit eitt sera... Continue reading →
Tað er altíð stuttligt, at síggja vakrar jólagávur undir trænum. Mær dámar best tær, har ein sær at tær eru pakkaðar inn heima. So fáa tær ein persónligan dám, sum kanska eisini lýsur viðkomandi, sum gávan er frá. Her havi... Continue reading →
Tað eru longu nakrar vikur síðani eg gjørdi okkara adventskrans. Eg eri so ótolin at prýða til jóla, at fyri meg er tað ongantíð ov tíðliga. Tað er nemliga altíð stuttligt, at taka jólaeskjurnar fram, og finna fram til hvat... Continue reading →
“Jólini nærkast í hvørjum, allarbest mær hugnar í Føroyum. Nú er stund at gleða seg, tí jólini nærkast í hvørjum” Áhhh eg eri enn, sum eitt barn á jólum. Eg vil siga, at eg havi hildi mær frá at pyntað... Continue reading →
Altso, eg veit at nógvar frisørar øtast og fáa ilt í hjartað, tá eg fortelji at eg geri mítt hár sjálv. Misskilji meg ei, eg eeeeelski at verða hjá frisør! Altso tað er barasta soo lekkurt. Tað er nokk sjálvdan... Continue reading →
Tað góða við svartatalvuni er at hon kann tilpassast til allar ártíðirnar. Tað er bara at viska burtur og byrja av nýggju. Hetta fekk eg hug til eitt kvøld í desembur mánaða. Altso mær dámar væl at diggast við tílíkt.... Continue reading →
Mítt hjarta smeltar! Eg elski sermerktar dagar og tankan um at nú eg eri blivin vaksin, so kann eg gera mínar egnu traditiónir/siðvenjur. Mær dámar so væl at skapa hugna heima hjá okkum, og eg taki av hvørjum høvi, har... Continue reading →
Viðhvørt haldi eg at vit hava lyndi til at gloyma at røkta okkara kropp um veturin. Vit halda tað kanska verða líkamikið, tí vit eru so væl innballaðar í heitum troyggjum og jakkum. Men hóast vit eru væl krógvaðar... Continue reading →
Tá eg skal stressa av, dámar mær best at diggast við okkurt kreativt. Tað er eitt av fáu tíðspunktunum, har er klári at skumpa allar tankar til síðis. So nú tá eg sá hesi smáu fittu graskarni í handlinum, var... Continue reading →


text:
- Tað hevur verið sera friðarligt í nátt, og ikki einaferð hava tey ringt av Summarfestivalinum eftir okkum, sigur vaktleiðarin á løgreglustøðini í morgun.
Summarfestivalurin byrjaði við einum braki í gjár og sera nógv fólk vóru komin saman. Tað merktist tó ikki aftur á løgreglustøðini.
- Tað plagar at vera friðarligt á Summarfestivalinum, og vaktirnir og samarittarnir taka sær av tí mesta, sum stingur seg upp. Vit hava tó sett tvey løgreglufólk eyka av til í kvøld at hjálpa teimum løgreglufólkunum, sum eru í Klaksvík, og so eru vit annars vælmannað. Men tað verður neyvan neyðugt, sigur vaktleiðarin á løgreglustøðini.


text:
Tey átta ævintýrini fara fram í asiatisku londunum: Maleisia, Pakistan, Korea, Teilandi, Kampodja, Burma, Bangladesh og India.
Grundstøðið í ævintýrinum er tann fremmanda og ymisliga mentanin, tey fjølbroyttu landsløgini, fjøllini og rísmarkirnar. Tey eru um vill djór í frumskóginum, um vanligar fuglar og sagnarfuglar, um ríkar kongar og fátækafólk. Tey eru eisini um tað góða og illa, klókskap og býttiskap, eydnu og óeydnu.
Hóast ævintýrini eru frá einari aðrari mentan enn okkara, eru tey løtt at skilja og hava eyðkenni ,sum føroysk børn og vaksin kennast við.
Aftur


text:
Ígjøgnum árið skipar Unga Tjóðveldið fyri fundum, fólkafundum, hugnakvøldum, konsertum, ymiskum tiltøkum, viðhvørt mótmælistiltøkum umframt annað. Alt hetta kostar sjálvsagt, og er okkara limagjald 100kr. um árið. Ert tú yvir 30 ár gerst tú passivur limur, men ert tú sjálvsagt vælkomin at gjalda. Stuðul sum heild er eisini hjartaliga vælkomin.
Við at gjalda fært tú fyrimunir gjøgnum árið. Busstúrarnir til fólkafundirnar gerast ókeypis, Unga Tjóðveldis geymar kosta bert 10kr. og legan gerst bíligari.
Okkara kontonummar er 9181 - 422.887.3
Minst til at viðmerkja navn tá tú flytur limagjaldspeningin. Um tú ikki hevur teknað teg sum lim í felagið fyrr, so gerst tú tað undir “Gerst limur” í vinstra bredda. Teknar tú teg sum lim, minst tá til navn, bústað og føðingardag.


text:
[This text is not available in English]
Kveikjandi leiðsluráðstevna í Norðurlandahúsinum 19. - 20. januar 2018.
Føroyski røðarin hesaferð er Uni Rasmussen, stjóri á Hotel Runavík.
Uni er 49 ár, búsitandi í Norðragøtu og giftur við Emmu. Í sínum
ungu døgum arbeiddi hann sum bilmekanikari, og sum 21 ára gamal gjørdist Uni blindur í einum bilóhappi.
Nøkur ár seinni tók hann útbúgving sum vøddamýkjari, og arbeiðir nú sum sjálv støðugur vinnurekandi. Umframt tað hevur Uni seinastu árini verið stjóri á Hotel Runavík, og býráðslimur í Eysturkommunu.
Uni er ein sera virkin og fjølbroyttur maður. Hann brúkar eisini orku og síni evnir í samkomu arbeiði, og dámar eisini sera væl lívið sum knæbóndi.
Røðarar á stórskíggja:
- Bill Hybels
- Sheryl Sandberg
- Marcus Buckingham
- Joni Earekson Tada
- Laszlo Bock
- Immaculée Ilibagiza
- Gary Haugen
- Bryan Stevenson
- Sam AdeymiSí nærri á www.gls.fo.


text:
Orð: Hans Andrias Djurhuus
Lag: Regin Dahl
1. Pætur á Brekku var vinmaður mín,
hann bannaði illa og drakk sum eitt svín,
og prestur hann deildi – missiónsmaður bað,
men Pætur, hann legði ikki petti í tað.
“Eg skal svara fyri meg”, segði Pætur.
“Vit etast av møðkum – og vit verða ræ –
og okkum fjalir einaferð hitt skurvuta flag. –
Og tá vit eru farin, so vita vit tað,
tá er tøgn bæði dagar og nætur.”
2. Pætur var ikki, sum fólk eru flest –
at baksast á bunka tað fall honum best,
og tá hann stóð og stýrdi, meðan stormurin hvein,
kom upp ímóti hesum manni ikki maður ein.
“Eg eri, sum eg eri”, segði Pætur.
Skútan rann um streingirnar tein eftir tein,
meðan skýfjaldur mánin yvir sjógvarnar skein.
“Nú koma tit at kyssa míni frostbitnu bein –
eftir meg er tað eingin, ið grætur.”
3. Pætur á Brekku hann hataði sprund, –
men vinmaður var hann við kettu og hund.
Hann var bítskur í orðum, men góður í grund
og blíðkaðist altíð aftur um stund.
“Eg gifti meg aldri”, segði Pætur.
“Konurnar deila og meyla og knarra.
Bjarga meg úr slíkum standi, biði eg Várharra.
Nei, heldur einsamallur hoyra gjósturin tvarra.
Gifting voldir svøvnleysar nætur.”
4. Eina ódnarnátt á hundavakt heilt uppi við Kapp Norð
í ýlandi brotum sló Pætur fyri borð,
sín oljuklædda arm móti himni rætti hann,
meðan brotini sungu, og illlýsi brann.
Har fann hann bana sín, Pætur:
Síðsta steyp er drukkið, hin síðsta pípan roykt;
og tí er hvørt ennið á bunkanum boygt,
og segl eru strikað, og flaggið er lágt. –
Hin gamli situr afturi og grætur.


text:
U17 dreingjalandsliðið úttikið
U 17 landsliðið hjá dreingjum, sum í komandi viku skal spæla við í evropeisku flogbóltskappingini NEVZA, sum verður í Ikast í Danmark, er nú úttikið.
Venjararnir Rajko Petrovic og Hans Simonsen hava úttikið hesar leikarar:
Fleyr: Jónfinnur Jógvansson Hansen, Mattias Nolsøe Isaksen, Tórur Paulason, Hørður Joensen
SÍ: Hjørtur Joensen, Bjarni Joensen, Silas Poulsen, Ragnar Weihe, Jógvan Kári Birgirsson Lauritsen, Julian Vest Niclasen, Jón Weihe Simonsen
Mjølnir: Dávið Hentze
Føroyar eru í bólki saman við Svøríki og Onglandi.
Í hinum bólkinum eru Danmark, Finland, Norra og Ísland.


text:
Magni Dalsgaard
Magni Dalsgaard er føddur í 1951 í Tórshavn. hann hevur útbúgving sum arkitektur.
Myndprýðingar:
1970 Pápalækja, Tykkum er í dag ein frelsari føddur, Elsa og sukurskeiðin, Hin ljóta orðabókin, Jólastjørnan, Gággumiðið, Tornukrúnan í Míni jólabók
1971 Perman, Livandi jarðað, Jólahalgisøgan hjá gamla skúlastjóranum, Skyldkonan, Árni, Gøla í Eplalandi, Smuglaraskipið, Dreymurin, Mangt er í neyðini nýtt, Vón í Míni jólabók
1972 Perman, Stjørnan við Jesusbarninum, Slúsan, Jósef keisari og letingarnir, Sorgin og tveir brøðurinir, Hin gáloysna nísan, Ein minniligur fjalldagur, Lítli Jógvan og jólablikkið, Krossurin, Knappafiskurin, Spælidósin hjá Sørini, Hin burturtikna prinsessan í Míni jólabók
1972 Heimbygdin og aðrar søgur (Sámal Johansen)
1973 Perman, jóla-Póla, Einsamallur í heiminum, Tú ert ikki pápi mín, Tað heilaga jólakvøldið, Eftir jólatorvi, Eingilin, Leifturin, ið lærdi at akta, svarthálsa lekir eggjarænaran, haran og tindasvínið kapprenna, Dreymurin, Brúni og Svarti, Feigd og fongur í Míni jólabók
1975 Perman, Sámal, Jólabønin hjá Peturi, Fýra piltar, Hin einsamalla havørnin, Í minkagarðinum, Gággan, Chico og leyvan, Kavablaks-bardagin, Ta Tu Sai, Eitt hálsband av regndropum, Jólalambið, Jólanátt klokkan tólv í Míni jólabók
1976 Perman, Sámal Jákup, Klútateppið í Míni jólabók
1979 Til fjalls og fjøru (Christian Høj)
1980 Mangt er (Sjúrður Joensen)
1993 myndir í Míni jólabók


text:
- Tíðindi, mentan og ítróttur
Heit kelda í Eysturoyartunlinum
Tak niður
Fyri umleið trimum vikum síðani raktu arbeiðsmenn í Eysturoyartunlinum brádliga við heitt vatn Tofta-megin rundkoyringina. Økið, har rúkandi vatnið er funnið, er áleið 425 metrar frá rundkoyringini ímóti Rókini.
Okkurt bendir á, at tað er ein heit kelda, sum er funnin í Eysturoyartunlinun, og sum vónandi kann svara, hvaðani heita vatnið í Kollafirði stavar, og um hetta heita vatnið kann nýtast sum orka.
Jarfrøðingarnar á Jarðfeingi fara í næstum at almannakunngera eina frágreiðing um, hvar heita vatnið í Kollafirði kemur frá, og hvussu tað ferðast.
Keldan í Eysturoyartunlinum kann møguliga vátta eina hypotesu, sum jarðfrøðingarnar hava um, at heita vatnið í Kollafirði kemur frá einari langari rivu, sum gongur hvørtur um fleiri oyggjar.
Jana Olavsdóttir vísir á, at jarðfrøðingarnir hava eisini varhugan av, at tað er fleiri líknandi rivuskipanir í Føroyum.
Leysligar metingar hjá Jarðfeingið vísa, at orka er í heita vatninum í Kollafirði til at hita 150 vanlig sethús, um ein hitapumpuskipan verður nýtt. Sum nú er, rennur vatnið á sjógv.
Hoyr samrøðu við Janu Ólavsdóttir omanfyri.
Á Facebook liggur filmur av heitu kelduni (Kelda, video: Hjalmar Suni Juul):
Sí eisini


text:
Orð: Jeppe Aakjær
Lag: Aksel Agerby
Týtt úr donskum: Christian Matras
1. Eri havrin. Havi bjøllur á,
tjúgu ella meir á hvørjum strá.
Bóndin metir meg sum akur ber.
Signi Gud hvørt bein, í honum er!
2. Eg varð sáddur, meðan lerkur læt
glaðan dag, til myrkur setti at;
surruflugumurr var mær við lið
einsligt grælingslát tá hoyrdist við.
3. Vípan fleyg og risti halgan kross
yvir veltu, plógv og mann og ross.
Bóndin umframt risti kross á meg
til at vissa heilsu mær á veg.
4. Sum í døgg eg gróði fót um fót,
tók at vaksa songur upp við rót;
hann, sum eyðmjúkt leggur oyrað nær,
hoyrir lerkasongin ljóða har.
5. Kaldir skallar fáa ei fatur á,
at eg eri lerkaljóð á strá,
lívsins ljóðfall skírt í summarflog,
meir enn muumatur, grønt í trog.
6. Sunnan, ástarvinur, vitjar meg,
altíð snøklast hann á mínum veg,
smýgur sær við teskan til mín inn,
nú við høgru, nú við vinstru kinn.
7. Tá hann andar á mín gula knokk,
upp og niður liði eg hvønn lokk,
til tess allar bjøllur ganga tá,
sum tá gyltir hamrar saman slá.
8. Juniregnið mýkti mína mold,
junisólin gav mær gull á hold,
mær í æðrum rennur heilsan góð.
Tí fekk folin magn og miklan móð.
9. Eg bant ást við døgg og gróðrardag,
ást við landsins ljósa bókartræ,
ást við hvønn ein akur, sum her grør,
eystan hav og vestan sund og fjørð.
10. Fái sólar síðsta langa brá,
til hon gongur burt um gula lág,
og tá kvøldsins klokkur ringja frið,
standi eg á tá og ringli við.
11. Eg skal ringla barnið heim í song,
ringla toku upp úr fen og ong,
ringla friðin undir hvørja møn,
ringla fram í frómum hugum bøn.
12. Havrin eri eg. Mítt bjølluljóð
ár um ár um bø og beiti stóð,
ringlar um, at upp við bundum grør
dýrur songur úr tí donsku jørð.


text:
Barbara Holm 11.01.2018 (23:25)
Sosialurin: Pedagogarnir afturúrsilgdir
- Hóast lønartalvurnar ikki greitt kunnu sammetast, so er tó sólarklárt, at pedagogarnir eru í minsta lagi 6000 krónur aftanfyri aðrar starvsbólkar, sum teir samanbera seg við. Sosialurin hevur hugt nærri at lønarviðurskiftunum hjá lærarum, pedagogum og sjúkrarøktarfrøðingum.
Tølini vísa millum annað, at pedagogar í summum førum eru heili 6000 krónur aftanfyri lærarar og sjúkrarøktarfrøðingar.
Vikuskiftis Sosialurin er til sølu í handlum kring landið í kvøld og í morgin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Niclas Johannesen
Lag: Petur Háberg Jacobsen
Dagur ið fór, hvar fór hann nú
Ikki veit eg, kanska veist tú
Tankarnir sveima í kosmos á ferð
Eg vakni og nýggjur dagur er her
Nýggj tíð er byrjað, hjartað enn slær
Himmalin skýnur og løtan er nær
Eg gevi nú degnum alt í mær
Tó sakni dagin í fór og alt tað sum var
Dagurin farin góður men tó
Gav eg tær vón og minnini góð
Eftir eg standi við nýggjari tíð
Ivandi hugsið: er framtíðin blíð
Nýggj tíð er byrjað, hjartað enn slær
Himmalin skýnur og løtan er nær
Eg gevi nú degnum alt í mær
Tó sakni dagin í fór og alt tað sum var


text:
Fleiri bíleggingar av bingjuskipum í 2018
Líkt er til, at viðbrekna javnvágin millum útboð og eftirspurning á bingju shipping marknaðinum kann koma undir nýtt trýst í 2018, orsakað av eini bylgju av bíleggingum, sum er væntandi frá asiatiskum bingjureiðaríum.
Alphaliner metir, at byggingin av nýggjari tonnasju fer at økja útboðið til 1,49 mió. TEU, meðan upphøggingin av gomlum skipum væntandi fer at falla til 350.000 TEU. Hetta fer at bera í sær, at útboðið veksur við 5,6 pst. í mun til ein vøkstur upp á 3,7 pst. í 2017.
Kelda: Splash/maritimedanmark.dk


text:
Havstovan: Altjóða havrannsóknarstovnurin ICES hevur í dag kunngjørt nýggjastu ráðgevingina fyri tosk, hýsu og upsa í Føroyskum havøki. Ráðgevingin byggir á nýggjastu stovnsmetingarnar av hesum fiskastovnum, og úrslitini av hesum endurspegla tær góðu natúrligu umstøðurnar í vistskipanini á Landgrunninum síðstu árini.
ICES mælir til, at veiðan av toski í 2019 kann vera í mesta lagi 10 180 tons og hetta er gott og væl ein tvífalding samanborið við tilmælið í fjør. Gýtingarstovnurin av toski er í spakuligum vøkstri og er nú komin upp um tað átakskrevjandi markið ella MSY Btrigger, sum er tað niðara markið fyri gýtingarstovnin, tá tiltøk verða sett í verk. Veiðitrýstið á tosk er minkað tey síðstu árini, men hetta kemst serliga av, at toskurin tekur ikki líka væl línu, tá nógv er at fáa av náttúruligari føði. Tilgongdin hjá toski hevur verið undir miðal frá 2009-2015, men 2016 og 2017 árgangirnir eru mettir til at vera yvir miðal.
Veiðan av hýsu í 2019 kann vera í mesta lagi 5078 tons og er hetta ein vøkstur upp á 11% í mun til tilmælið frá 2017. Gýtingarstovnurin av hýsu er eisini vaksin, hann er nú mettur til at vera 25 312 tons, og kemur tí júst upp um átakskrevjandi markið. Hýsustovnurin hevur ligið undir Blim tey síðstu 10 árini, sum er tað niðara mark, har gýtingarstovnurin ikki má fara niðurundir. Hendan økingin í gýtiningarstovninum er serliga orsakað av nýggjum árgangum, sum eru mettir til at vera væl yvir miðal og tí er miðallongdin í stovninum ikki so høg. Tilgongdin hevur tey síðstu árini verið út av lagi vánalig, men sum við toski, so bróta 2016 og 2017 árgangirnir burturfrá og eru mettir til at vera væl yvir miðal.
Veiðan av upsa í 2019 kann vera í mesta lagi 27 280 tons og er hetta ein minking upp á 22% í mun til tilmælið frá 2017. Gýtingarstovnurin av upsa hevur verið væl fyri síðan 2014 og liggur oman fyri átakskrevjandi markið. Tilgongdin av upsa í 2018 er undir miðal og veiðutrýstið er framvegis hægri enn tað veiðutrýst, sum er mett at geva í longdini tá bestu úrtøkuna.
Tilmælini kunnu lesast á heimasíðuni hjá ICES ella við at trýsta á leinkini niðanfyri.
Um tú veitst okkurt, sum VP ikki veit - skriva so til vp@vp.fo


text:
Orð: H. Kingsbury
Lag: S. E. Lorenz
Týtt: Victor Danielsen
1. Latum oss sameint syngja her: Frelsa frí!
Songurin hjá Guds børnum er: Frelsa frí!
Sleppið nú tí, som forða man, So oss Guds Andi fylla kann,
og vit við songu æra hann: Frelsa frí
Niðurlag: Frelsa frí, frelsa frí!
Latum oss sameint syngja her: Frelsa frí!
2. Syngið nú glað úr hjartans grund: Frelsa frí!
Ljóði við frøi hvørja stund: Frelsa frí!
Blóðið úr synd oss hevur loyst, Andin ber okkum ljós og troyst,
hevur í hjartað gleði oyst; Frelsa frí!
3. Kristus jú várar syndir bar; Frelsa frí!
Við honum arv hvørt Guds barn fær; Frelsa frí!
Og um hin óndi herjar á, Hann er vár hjálp og verja tá;
Trygt vit til Himmallandið ná; Frelsa frí!


text:
Leygarkvøldið 22. apríl 2017 verður ein stuðulskonsert til frama fyri Neyðhjálp Fólkakirkjunnar í Vesturkirkjuni, har Jens Lisberg og dótturin, Kristel Lisberg, fara at framføra við bólki. Jens Lisberg er væl kendur í Føroyum sum countrysangari, og hann hevur í mong
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Menniskjan vil heldur líða enn at viðganga, at hon hevur skeivt"
Søren Kierkegaard


text:
SPF Kirvi, ið selur LOPRANSVATN, telist nú eisini millum nógvu stuðlarnir hjá Grunninum Pálshøll, sum letur byggja langhylin í Vági.
Tryggingarfelagið Føroyar og Eik Banki hava gjørt stuðulsavtalu við Grunnin Pálshøll um nýggja langhylin í Vági, og verða tískil millum stóru stuðlarnar til langhylin í Vági.
Í dag hava Faroe Ship og Grunnurin Pálshøll undirskrivað stuðulsavtalu, sum inniber, at Faroe Ship verður millum stóru stuðlarnir hjá langhylinum í Vági.
Solveig Rygghamar Fagraklett og Arnbjørn Fagraklett – tvey kend andlit í Vági – sum eru búsitandi í Vestur – Jútlandi, hava gjørt av at stuðla langhylinum.
5. des. 2013 andaðist Hanna Smith, 92 ára gomul. Hanna var tann seinasta av fimm systkjum, ið eiga sín part í Vágs søgu. Systkini vóru William, Ruth, Napoleon (Poli), Lina og Hanna.
Torgið, handilsmiðstøðin í Suðuroynni, og Grunnurin Pálshøll, sum letur byggja langhylin í Vági, hava gjørt stuðulsavtalu fyri komandi trý árini.
Teknistovan 3D v/Olgar Mortensen í Vági stuðlar langhylinum.
Inventar Tænastan og Grunnurin Pálshøll, sum letur byggja langhylin í Vági, hava gjørt stuðulsavtalu fyri komandi tvey árini.
PF Poul Michelsen og Grunnurin Pálshøll, sum letur byggja langhylin í Vági, hava gjørt stuðulsavtalu fyri komandi trý árini.
Tele og Grunnurin Pálshøll, sum letur byggja langhylin í Vági, hava gjørt stuðulsavtalu fyri komandi tvey árini.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Grindaskeið
16.03.2015
Skipað verður fyri grindaskeiði við undirvísing í brúki av mønustingara. Skeiðini verða á hesum støðum:Vestmanna:16. mars 2015, kl. 19.00 í miðhøllini í Vestmanna Skúla
Skeiðið er ókeypis og ikki er neyðugt við tilmelding.
Í kunngerð nr. 100 frá 5. juli 2013 um grind er ásett um grindaskeið:
Grindaskeið
§ 18 Frá 1. mai 2015 er tað bert loyvt at avlíva hval, um tann, sum avlívar hval hevur luttikið á skeiði, har hann fær kunning og upplæring um grindareiðskap, drápsháttin, deyðseyðkenni og lóggávuna um hvalaveiðu.
Stk. 2. Skeiðið skal innihalda eina ástøðiliga frálæru á minst 2 tímar. Landsstýrismaðurin góðkennir frálærutilfarið.
Stk. 3. Sýslumaðurin skipar fyri, at skeið verða hildin, og sýslumaðurin útflýggjar prógv fyri luttøku á skeiðinum.
Nammco leiðbeining fyri avlíving av grindahvali
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Nær: 15. okt. - 19. okt. 2018
Hvar: Norðurlandahúsið, Streymoy
Teknifilmar til minstu børnini.Hvønn dag 9.00-17.00
Í sambandi við framsýningina Video Video fáa børnini teirra heilt egna biograf í Norðurstovu. Vit sýna stuttfilmirnar: Verdens mellomste fisk, Moulton og meg, Den danske dikteren, Maratondagboken o…
Nær: 15. okt. - 19. okt. 2018
Hvar: Tjóðsavnið, Streymoy
Vælkomin til ársins Savnsfagna alla heystfrítíðina á Tjóðsavninum, Listasavninum og Sjósavninum.
Skráin:
Á TJÓÐSAVNINUM
Allan dagin: Stuttleika tær við STÓRA uppgávuheftinum
Kl. 11 Tjóðsavnið letur upp
Kl. 11.15 Hjálmar Dam lesur huldusøgu
K…
Nær: 15. okt. - 20. okt. 2018
Hvar: Norðurlandahúsið, Streymoy
Kom og royn hip-hop, tricking, jazz og modernaðan dans. Opið fyri øllum - royndum sum óroyndum.Heystfagnaður verður í Norðurlandahúsinum dagarnar 15. til 20. oktober. Í hesum sambandi vera fleiri tiltøk, eitt nú dansiverkstovur.
Tiltakið er fyri bør…
Nær: 24. nov. - 25. nov. 2018
Hvar: Norðurlandahúsið , Streymoy
Bókadagar 2018Í sambandi við bókadagarnar og framsýningina Video Video fáa børnini teirra heilt egna biograf í Norðurstovu. Vit sýna stuttfilmirnar: Verdens mellomste fisk, Moulton og meg, Den danske dikteren, Maratondagboken og Tindra set fyr. …
Nær: 24. nov. 2018, leygardagur
Hvar: Norðurlandahúsið , Streymoy
Bókadagar 2018Í vár kunngjørdi landsstýriskvinnan í mentamálum, Rigmor Dam, at ein barnasangbók skuldi gerast í sambandi við málmenningarárið 2018. Sangbókin, ið skuldi vera sum ein Føroya Fólks til børn, skuldi latast øllum føroyskum nýføðingu…


text:
Uttandura yvirflatur, takklæðingar og ervaljós skulu gerast á ein slíkan hátt, at tey eru brunatrygdarliga nøktandi og sum minst økja um eldspjaðing á sama grundøki.
Ásetingarnar sbrt. stk. 1-4 fevna somuleiðis um alistøðir, ali- og rakstrarbygningar hjá landbúnaðinum.
Bygningspartar í ymiskum nýtsluflokkum skulu vera sjálvstøðugir brunatøkniligir bygningspartar.
Bygningspartar skulu harumframt sundurbýtast soleiðis, at rýmingarleiðirnar verða tryggjaðar nøktandi, umframt at fólk, sum halda til í einum rúmi við bert eini rýmingarleið, kunnu vera trygg, til bjarging kann væntast.
Í einum bygningsparti kunnu vera fleiri nýtsluflokkar, um trygdarstøðið, lýst í kap. 5.1, stk. 1, er rokkið.
Innleggingarslokur, trappurúm, lyftuslokur o.tíl., sum knýta fleiri brunatøkniligar bygningspartar saman, skula skiljast brunatøkniliga frá øðrum pørtum í bygninginum.
Slokur o.a., sum ikki ganga upp gjøgnum tekju, skulu skilast brunatøkniliga frá ovastu hæddini.
Gongur slokan upp á ovastu hædd, eigur hon at verða bygd tætt upp undir tekjuna (takklæðingina).
Op til innleggingar gjøgnum brunaskiljandi bygningspartar skulu vera afturlatin og tøtt, soleiðis at brunaskiljingarnar ikki missa brunatrygdarliga eginleikan.


text:
Á aðalfundinum í Klaksvík 21.09 stillaðu 7 upp til nevndina. Sitandi nevnd tók við afturvali, meðan tvey nýggj upskot vóru afturat. Nývald í nevndina gjørdist Katrin Didriksen Apol. Hinir nevndarlimirnir vórðu afturvaldir, og eftir fundin skipaði nevndin seg soleiðis:
Finnbjørn Vang, forseti (2 ár)
Ingolf Gaard, vara-forseti (2 ár)
Liljan Jacobsen, skrivari (1 ár)
Katrin Didriksen Apol, nevndarlimur (2 ár)
Elmar Reinert Fjallheim, nevnarlimur (1 ár)
Ingi Wiberg Joensen 1. tiltakslimur
John Rødgaard 2. tiltakslimur
Dómsnevnd og grannskoðarar vórðu afturvaldir.
Samtykt var eisini aðalfundinum, at eyka-aðalfundur verður í desembur, har grannskoðaður roknskapur og uppskotini frá Havnar Telvingarfelag vera á skrá.
Talvsamband Føroya


text:
Í døgunum kring 1. august vitjaði formaðurin í Ny Carlsbergfondet, Karsten Ohrt. í Føroyum. Hann brúkti eisini høvið til at vitja tær framsýningar, sum eru mangar í tali á ólavsøku.
Serligan áhuga fekk hann fyri uppsetingini av verkum eftir Rannvá Kunoy á grafiska verkstaðnum Steinprent og fyri framsýningini hjá Jón Sonna Jensen á granskingardeplinum iNova.
Hesin áhugi endaði við keypi, tríggir málningar eftir Rannvá Kunoy og sjey verk (málningur, skulptur og tekstil) eftir Jón Sonna Jensen.
Síðan hevur Listasavn Føroya søkt Ny Carlsbergfondet um at fáa verkini til listasavnið, til tess at menna savnið av føroyskari samtíðarlist, sum vendir sær móti umheiminum. Umsóknin varð gingin á møti, og er tað gleðligt, at vit nú hava fingið hesi tíggju verkini, sum eitt týðandi ískoyti til savnið.
Hesi verk – umframt ein málningur eftir Rannvá Kunoy, sum Listafelag Føroya hevur keypt – eru nú at síggja á Listasavni Føroya og eru hongd upp í tveimum samanhangandi rúmum, í glasstovuni út móti Viðarlundini og í klivanum við síðuna av .
Og so nakað um listafólkini:
Rannvá Kunoy
Rannvá Kunoy (1975) er útbúgvin í 1999 frá Royal College of Art í London og hevur í dag sítt støði í býnum. Í 2014 fekk hon sítt altjóða frambrot við síni framsýning á Centre Pasqueart í Bienne, Sveis og sølu til Charles Saatchi Collection í London.
Teir tríggir málningarnir eru í ætt við tey listaverkini, sum hon fekk altjóða viðurkenning fyri, við tí at nýtslan av krystalllitum kortini er meira framborin enn fyri trimum árum síðani. Bráið er abstrakt, har ljósar tóningar og spor á einum monokromum flata minna um eina skeivt eksponeraða fotografiska plátu.
Hóast abstrakta bráið rúma myndirnar eina tilvísing til ítøkiligar upplivingar, ikki minst listaligar, og sporini í myndunum hjá Rannvá Kunoy eru harvið eitt slag av mjørkakendum endurminningarmyndum, ið byggja á fortreytirnar hjá tí reina málninginum. Óítøkiliga og andaliga lyndið í myndunum verður styrkt av krystalllitunum, ið skapa líka so hvørvnar ljósglampar og skiftandi litbrigdi.
Jón Sonni Jensen
Jón Sonni Jensen (1988) er útbúgvin í 2012 frá Norwich University of Arts í Onglandi og er búsitandi og arbeiðir í Tórshavn.
Tey sjey verkini eru ein partur av eini framsýning/ installatión við tí kropsliga sum tema. Tilvísingarnar taka fyrst og fremst útgangsstøði í mynstrum á yvirflatum og tilfar av organiskum slagi, harafturímóti er sjálvur formurin strammur og minimalistiskur. Tað sansaliga og rationella gongur harvið saman í eina hægri eind, sum samstundis er ørkymlandi og kølandi estetisk.
Ein spenningur er millum tilfarið – aluminium, gips og latex. Viskositeturin hjá tilfarinum setur tað menniskjaliga og tað industriella yvirav hvørjum øðrum. Hetta kann bæði kennast tekkjandi og stoytandi, alt eftir hvørjum samanhangi tey eru í.
Listasavn Føroya er opið týsdag til sunnudag frá kl. 13-16.
Atgongugjald er 65 kr, lesandi 25 kr.


text:
Sakaris Stórá: Tað var alt stríðið vert!/
Hópin av føroyingum hava sæð fyrsta føroyska spælifilmin í nógv ár, Dreymar við havið og enn ber til at síggja filmin í Havnar Bio. Listaportalurin hevur spurt leikstjóran, Sakaris Stórá hvussu tað kennist nú verkið aftaná alt tað nógva arbeiðið nú er úti millum fólk, har tað verður fagnað og diskuterað?
Sakaris Stórá (SS): Tað følist heilt ótrúliga gott. Tað virkar sum filmurin er sera væl móttikin. Nógvar harðar avgerðir vórðu tiknar bæði í skrivingini, upptøkunum og klippingini, og eg pressaði bæði upptøkulið og leikarar næstan ómenniskjaliga hart, men nú kann eg hvíla væl í kensluni av at fólk ordiliga hava tikið filmin til sín. - tað er ein sovorðin “tað var alt stríðið vert” kensla. Eg dugi ikki ordiliga at seta orð á tað.
Eg fylgi ikki við í kjakinum um filmin, hvørki í miðlunum ella sosialu miðlunum, og kenni bara til tað sum framleiðararnir senda mær brot úr. Men eg eri ordiliga glaður fyri at fólk kjakast um filmin. Eg haldi, at filmur eigur at vera diskuteraður. Tað sum gleðir meg mest tó, eru øll tey fólkini sum venda sær til mín, við sínum egnu tulkingum av søguni, og siga at filmurin hevur givið teimum nakað. Tað haldi eg vera ótrúliga stuttligt.
Móttøkan
KP: Ert tú bilsin um nakra av reaktiónunum, tú hevur fingið?
SS: Eg eri eitt sindur bilsin yvur hvussu væl nógv kenna seg aftur í leiklutunum í filminum. Og eisini yvur hvussu nógvar ymiskar tulkingar av filminum, sum eg havi hoyrt um, sjálvt um eg ikki havi verið so nógv úti millum fólk sjálvur. Dreymar við havið er ein filmur, sum letur nógv av støðutakanini upp til áskoðarin. Og eg eri glaður fyri at tað riggar og at fólk tora at gera sínar egnu tulkingar og niðurstøður. Soleiðis eru mínir egnu yndisfilmar. Men um eg skal nevna nakað konkret, so eri eg bilsin yvur hvussu nógv fólk kenna seg aftur í “bindiklubba-scenuni” - hon var øgiliga stuttlig at gera. Og sum heild haldi eg at nógv av orkuni, sum merktist undir upptøkunum endurspeglast í sjálvum filminum. Tað eri eg nokk so bilsin um.
Ljóðið
KP: Onkur heldur, at ljóðið er eitt sindur ótýðiligt, hví er tað so?
SS: Eg trúgvi at hetta stavar frá fyrstu sýningini. Ljóðið á filminum er ordiliga gott. Eg eri serliga væl nøgdur við, hvussu filmurin brúkar ta føroysku tøgnina og ikki dettur í nakra tekniska kliché. Hetta er ein lutfallsliga stillur filmur, sum er gjørdur til tær bestu ljóðumstøðurnar. Har eru gamaní nakrar fáar replikkir sum kanska ikki eru so týðiliga sagdar, men tað er eitt val eg tók, tí eg elskaði kenslurnar og stemningin í teimum løtunum og tók tær fram um aðrar týðiligar upptøkur av somu replikkum. Kanska hevur tað eisini okkurt at gera við at nógv í Føroyum (inkl. eg sjálvur) ikki eru so von við at hyggja eftir filmi uttan undirtekstir.
Myndamál
KP: Er tað rætt, at filmurin hevur fleiri løg, t.d. eitt realistiskt og eitt symbolskt, ið verður úttrykkt gjøgnum myndir og orð ella yvirtulki eg?
SS: Eg haldi at Marjun Syderbø Kjelnæs hevur dugað ekstremt væl at lýsa persónarnar. Tí teir hava allir eina sterka bakgrundsøgu, og tað liggja so nógv kenslulig løg í teimum. Karakterirnir vóru veruliga gull at arbeiða við, tí teir allir hava fleiri dimensiónir. Eisini teir karakterirnir, sum bara eru heilt stutta tíð á løriftinum. Tað menniskjaliga finnst í teimum øllum og tað menniskjaliga er ongantíð eindimensionelt.
Á myndasíðuni hava vit roynt at hildið eina javnvág og ikki detta útí at brúka ov greidligan ella yvirtýðuligan symbolik, men samstundis er hann til staðar í næstan øllum scenunum, sjálvt um symbolikkurin er nokk so subtilur. Vit miðaðu eftir at skapa eina realismu og ein autentisitet í mátanum filmurin er pallsettur og upptikin. Men har liggur nógv aftanfyri hvørja scenu. Mær dámar ikki filmar, har symbolikkurin er ov týðiligur og forseraður. Tað minnir meg um, tá fólk oysa ov nógv Knorr á matin. Eg elski filmar, sum tað ber til at njóta, uttan at mann yvirhøvur leggur merki til myndamálið, men sum so knappliga geva eina aðra og djúpari fatan, tá vit varnast tann symbolikkin sum liggur fjaldur.


text:
Sjálvboðin: Ert tú ein ninja?
Ger tú 100 armboyggingar hvønn einasta morgun, áðrenn tú fer á wc; klárar tú at gera plankan í 3 minuttir, meðan tú hyggur at filmum við Charlie Chaplin; og hevur tú lært teg kampsportin, ið stavar heilt aftur frá 1400-talinum og har ninjaðirnir stava frá? JA!? So vilja vit hava teg í Føroyingafelagið! …. ella um tú bara er ein heilt vanligur Føroyingur, ið slítur tínar skógvarnar á gøtunum í Aalborg, ja so er tú júst tann, ið vit kundu hugsa okkum.
Vit í Føroyingafelagnum í Aalborg hava tørv á sjálvbodnum, nú virksemi í felagnum støðugt økist. Harafturat vilja vit bjóða Føroyskum útisetum møguleikan, at fáa royndir har tú, eitt nú, kanst knýta lesnaðin saman við uppgávum í felagnum, og samstundis kanst tú pynta um títt lívsrensl (CV).
Stutt um felagið:
Felagið hevur til endamál, at knýta sambond millum Føroyingar í Aalborg og at virka fyri trivnaði millum okkum útisetar. Felagið hevur 7 nevndarlimir, sum í løtuni hava ábyrgd og átaka sær allar uppgávurnar í felagnum. Felagið er í rúkandi menning, vit hava økt munandi um talið á tiltøkum í felagnum, og limatalið er økt við nærum 100% frá í fjør. Afturat hesum, so stendur Álastova fyri einum face-lift, har fyrsta stigi var at dagføra barrina. Afturat hesum standa aðrar ábøtur og bíða til at fara í gongd.
Um tú hevur áhuga í at hjálpa, líkamikið hvat tað so er, so set teg í samband við okkum. Tú kanst skriva til okkum á Facebook, skriva til nevndarlimirnir á Facebook ella senda okkum ein t-post til nevnd@alaborg.dk


text:
01. Apr 2017
Niðanfyri er skráin til framsýningina í dag 1. apríl kl. 14.00. Kostnaður til framsýningarnar (gjaldast má við reiðum peningi):Vaksin 14 ár og eldri - 100,-Børn 7-13 ár - 50,-Børn 0-6 ár - ókeypisSkrá 1. apríl 2017 í Høllini á Hálsi kl. 14.001. Amboð 4-5 ár...
27. Mar 2017
Árligu fimleikaframsýningarnar hjá Fimleikafelagnum Ljósinum vera týsdagin 28/3 kl. 18.00 í Fimi og leygardagin 1. apríl kl. 14.00 í Høllini á Hálsi. Íalt fara uml. 450 íðkarar at sýna fram, hvat tey hava lært ígjøgnum veturin. Fimleikafelagið Ljósið hevur breiddarlið undir...
19. Mar 2017
Í gjár, leygardagin 18. mars var 2. steypakapping í estetiskum fimleiki í Høllini á Hálsi. Kappingin var í tveimum umførum, har pinkur og smágentur kappaðust fyrst og síðan gentur, unglingar og kvinnur. Hetta var onnur steypakapping og liðini høvdu tí...
10. Mar 2017
Árligu fimleikaframsýningarnar hjá Ljósinum vera 28. mars í Fimi og 1. apríl í Høllini á Hálsi. Nærri kunning kemur út í næstum. ...
28. Feb 2017
Um vikuskifti var 2. steypakapping í amboðsfimleiki í Fimi. Kappast var í bita og gólv á kvinnusíðuni og lop, beinsveiggj og ringum á mannfólkasíðuni.Ljósið hevði 38 íðkarar sum kappaðust, og fleiri teirra fingu heiðursmerkir. Ljósið fekk 8 gull, 6 silvur og 4 bronsu...
23. Feb 2017
Leygardagin 25. februar verður 2. steypakapping í amboðsfimleiki í Fimi. Ljósið hevur 38 íðkarar íalt, ið fara at kappast.Til hesa steypakappingina fara íðkarar á kvinnu/-gentusíðuni at kappast á gólv og bita, og íðkararnir á mannfólk-/dreingjasíðuni fara at kappast í lop, ringum og...
05. Feb 2017
Steypakapping fyri kvinnuunglingar, kvinnur, dreingir, mansunglingar og menn var í dag inni í Bylgjuni í Runavík. 5 kvinnuunglingar, 1 drong og 1 mansunglingur hjá Ljósinum kappaðust í dag. Ljósið fekk fýra heiðursmerkir í dag. Hjá...
04. Feb 2017
Steypakapping fyri pinkur, piltar, smágentur, smádreingir og gentur var í dag inni í Bylgjuni í Runavík. 15 pinkur, 2 piltar, 4 smágentur, 3 smádreingir og 2 gentur hjá Ljósinum kappaðust í dag. Sum heild kláraður íðkararnir seg væl, og...


text:
- Tíðindi, mentan og ítróttur
Tórshavnar kommuna heldur fast um staðseting
Tak niður
Leiðsla og lærarar í Skúlanum á Argjahamri hava kært Tórshavnar kommunu til Mentamálaráðið, tí tey eru misnøgd um, at kommunan hevur gjørt av, at nýggja ungdómshúsið á Argjum skal halda til í Skúlanum á Argjahamri.
Men Tórshavnar kommuna heldur fast um, at frítíðartilboðið á Argjum skal vera í Skúlanum á Argjahamri.
Sambært trivnaðarstjóranum í Tórshavnar kommunu, Jóan Petur Hentze, er tað ikki vanligt, at skúla kærar kommununa til Mentamálaráðið viðvíkjandi hølum, sum eru til felags nýtslu.
Ónøgd við avgerðina
Skúlastjórin og námsfrøðiliga ráðið í skúlanum á Argjahamri finnast at ætlanunum og hava kært kommununa til Mentamálaráðið vísandi til § 63 í fólkaskúlalógini, sum sigur:
"Nýtsla av skúlans hølum til annað endamál enn skúlans undirvísing eigur bert at vera í tann mun, tað er í sambæri við skúlans tørv. Avgerð hesum viðvíkjandi tekur kommunustýrið eftir at hava fingið ummæli frá skúlastýrinum og námsfrøðiliga ráði skúlans".
Kommunan kann gera reglur um annað virksemi
Men sambært trivnaðarstjóranum í kommununi liggur § 47 til grundar fyri staðsetingini av ungdómshúsinum í skúlanum á Argjahamri:
- Tað er eisini ein onnur grein í fólkaskúlalógini, sum er grein 47, har kommunan kann gera reglur um, hvussu annað virksemi enn skúli kann vera á skúlunum, og tað hevur kommunan eisini gjørt, sigur Jóan Petur Hentze og leggur afturat, at ætlanin um at fyrireika eitt frítíðartilboð á Argjum hevur verið á veg í hálvtannað ár við pallborðsfundum og øðrum.
Men formliga hevur málið ikki verið hoyrt í mun til § 63, sum merkir, at kommunan ikki formliga hevur hoyrt skúlan.
- Tað skuldu vit kanska havt gjørt, vit hava bara ikki hildið tað vera neyðugt í og við, at vit hava brúkt eina aðra paragraff í fólkaskúlalógini, sigur Jóan Petur Hentze.
Tilboðið heldur fram
Sambært trivnaðarstjóranum var eingin orsøk til at útseta frítíðartilboðið, hóast skúlin á Argjahamri einans hevur havt tveir dagar at koma við einum hoyringarsvari í málinum.
Trivnaðarstjórin sigur eisini, at hóast hesa kæru, so fer frítíðartilboðið at halda fram, sum ætlað.
Hoyr samrøðu við Jóan Petur Hentze, trivaðarstjóra í Tórshavnar kommunu, omanfyri.
Sí eisini


text:
Gongutúrar
Her eru nógvir vakrir túrar at ganga í Sandoyar Sýslu. Vit vilja fegin hjálpa við at finna ferðaleiðara til tykkum, so tit fáa ein so góðan túr sum til ber. Um tit ikki bíleggja ferðaleiðara, krevst loyvi frá eigarinum.
Tit kunnu millum annað ganga hesar túrarnar við ferðaleiðara:
Sandoyggin:
Dysjarnar
Líraberg
Lokkloysi – bílegg á hiking.fo her.
Norðastahaga
Sandur – Søltuvík
Skarvanes til Dals
Skálavík til Húsavík
Skopun til Søltuvíkar
Ævintýrtúr til Gívrinarhol
Skúvoyggin:
Norð á Dal
Niðan á Knút
Niðan til eggjar
St. Dímun:
eftir avtalu
Eisini ber til at bíleggja mat við, ella at matur stendur klárur til tykkum tá tit eru miðskeiðis í túrinum. Skriva endiliga til okkum, um hettar hevur tín áhuga: info@visitsandoy.fo


text:
“Vit skulu burturfrá politiskari útlutan”?
Politikkur18-05-2018 - 20:40 - Jóanis Albert Nielsen
Hetta vóru í øllum førum lyftini, ið vórðu lovað, áðrenn valið. Føgur orð um, at nú skuldu vit fáa eina “marknaðargrundaða” skipan, har øll skuldu sleppa framat fólksins ogn á jøvnum føti. Hetta skuldi vera gjøgnum eina uppboðssøluskipan, har øll veiðirættindi skuldu á. Nú skuldi tað ikki vera soleiðis longur, at landsstýrismaðurin skuldi deila rættindi ókeypis út!
Gongdin í fiskivinnuni peikaði beint uppeftir eftir eitt tungt tíðarskeið, og høvdu vinnulívsfólk gjøgnum bæði góðar og ringar tíðir við dirvi og dugnasemi skapt sterkar vinnufyritøkur, ið sanniliga hava verið til gagn fyri teirra nærumhvørvi og øki.
Hesar fyritøkur vóru sambært teimum, ið nú sita við valdið, vorðnar ov stórar. Nú skuldi tilfeingið javnast út til øll.
Semja fekst ikki um ta svøku hugsjónina um uppboðssølu, so nú mátti mann aðrar leiðir: menningarkvotur!
Nú skal landstýrismaðurin sjálvur útnevna eina nevnd, ið skal taka støðu til, hvør skal fáa part av fólksins ogn ókeypis við hesum arbeiðssetningi, har tú skalt lúka eitt av hesum krøvum:
a) avmarkaðari atgongd til sjófeingi,
b) stórum arbeiðsloysi, ella
c) støðugt minkandi fólkatali í tí økinum, har virksemi og verkætlan verða framd, í mun til onnur øki.
Tískil lúka nýggir íverksetarar úr teimum økjum, har stórir aktørar eru frammanundan, ikki ta fyrstu treytina fyri at fáa menningakvotu. Sterku fyritøkurnar hava skapt framburð fyri økið, og nú verður økið revsað, og verður spent bein fyri møguligum nýggjum aktørum.
Hetta er ikki í lagi - framburður skal ikki revsast, men lønast!
Vit vita øll, at har tað verður sáað, verður heystað. Tú kanst tí vænta, at økini, har sterku fyritøkurnar halda til, skapa fólk, ið hava sama dirvi og dugnasemi, sum fólk úr hesum fyritøkum hava, og tey sjálvsagt kunnu vera við til sjálv at skapa sterkar vinnufyritøkur, og eisini vera við til at skapa nýhugsan innan okkara høvuðsvinnu.
Tískil er tað als ikki í lagi, at tað verður farið undir at útluta rættin til at veiða politiskt, og tú samstundis spennir bein fyri komandi aktørum í fiskivinnuni.
Beinir Johannesen
Býráðslimur Fólkafloksins í Klaksvíkar Kommunu
Næstformaður í Huxa


text:
- Tíðindi, mentan og ítróttur
Methøg hitastig kring allan heimin
Í Japan eru meir enn 70 fólk deyð í hitabylgju, sum hevur rakt landið. Tað skrivar tíðindastovan TT.
Í gjár var nýtt hitamet í landinum. Hitin varð mátaður til 41,1 stig í býnum Kumangaya beint norðanfyri Tokyo.
Seinasta leygardag doyðu 11 fólk í Tokyo av hitanum. Hitin varð tá mátaður til 38 stig í japanska høvuðsstaðnum, skrivar CNN.
Japanska veðurstovan ávarar framvegis um sera nógvan hita í fleiri japanskum býum.
Vandi fyri hitasjúkum er størri enn vanligt, skrivar veðurstovan og mælir fólki til at drekka nógv vatn, halda seg í skugganum og brúka luftskiftisskipan, sonevnda aircondition.
Í 2020 verða summar-olympisku leikirnir í Tokyo, og stúrt verður fyri, hvussu myndugleikarnir fara at loysa trupulleikan, um hitabylgja verður, skrivar týska tíðindastovan, DW.
Juni-mánaði í ár er fimtheitasti mánaðin nakrantíð, upplýsir NOAA, sum er miðstøðin fyri umhvørviskunning í USA.
Miðalhitin fyri land og havyvirflatuna í heiminum fyrstu tríggjar mánaðirnar í 2018 er eisini roknaður til at vera sætt hægsti síðani slíkar skrásetingar byrjaðu í 1880.
Í Algeria mátaðu tey fyrr í summar 51,3 hitastig, og í Spania vórðu 47,3 hitastig mátað í fjør summar.
Dan Mitchell, veðurlagsgranskari við lærda háskúlan í Bristol í Bretlandi, sigur við The Guardian, at hitabylgjur, sum vit uppliva á norðaru hálvkúlu, ikki bara eru orsakaðar av veðurlagsbroytingunum.
- Ótrúlig hitamet eru sett seinastu vikurnar. Kortini skulu vit ikki yvirtulka ávirkanina av veðurlagsbroytingunum, tí tað er greitt, at eisini onnur viðurskifti hava sína ávirkan, sigur Mitchell.
Hann sigur, at eitt av hesum er jettstreymarnir, sum er vindar í luft-trýstinum, sum ávirka veðurbroytingar.
- Jettstreymurin, sum vit uppliva nú, er ótrúliga veikur, og tað ber m.a. við sær, at øki við hátrýsti verða verðandi í langa tíð yvir sama staði, sigur Mitchell við The Guardian.
Sí eisini


text:
Á móðurmálshaldinum í Løkshøll 25. mars helt formaðurin í Málráðnum, Zakaris Svabo Hansen, hesa røðu:
Góða landsstýriskvinna, góða samkoma!
Siðurin at halda móðurmálsdag hevur nú verið afturvendandi í nøkur ár, og í ár hava vit ta gleði at halda dagin her í stásiligu Løkshøll í Runavík. Vit takka fyri vælvildina og fegnast um at hava fingið henda møguleika og gleða okkum til dagin.
Spurt kann verða: hví halda móðurmálsdag? Tað einfalda og skjóta svarið er, at fyri øll hevur tað týdning at steðga á og geva móðurmálinum ans og á tann hátt geva sær stundir at umhugsa støðuna hjá móðurmálinum: Hvussu er statt við tí? Hvussu kann støðan hjá móðurmálinum styrkjast? Umstøðurnar og avbjóðingarnar hjá málinum broytast sum alt annað í samfelagnum, tí málið er amboðið, allastaðni har ið vit eru saman og virka í felagsskapi.
Onkur hveppir seg kanska við at nýta eitt heiti sum móðurmál í hesum sambandi, kanska av ótta fyri, at í tí liggur okkurt útihýsandi og úrvalt, tjóðskaparliga ella á annan hátt. Men tað haldi eg als onga grund vera at óttast. Tí móðurmál hava vit øll, sama hvar í heiminum vit liva. Tað er tað fyrsta málið, sum vit fara inn í lívið og út í heimin við. Tað er við móðurmálinum, at vit seta orð á okkara fyrstu eygleiðingar, tankar og kenslur, og við tí, at vit stútt og støðugt nema okkum størri kunnleika um okkum sjálv, onnur og umheimin.
Á einum slíkum degi er gott høvi at umhugsa, hvussu støðan hjá móðurmálinum er, og hvussu okkara støða er til tað. Um vit lýsa móðurmál sum tað málið, sum hvør einstakur hevur hjá sær sum sítt fyrsta mál, sítt grundliggjandi mál, sum liggur undir øllum øðrum málum, ið hann ella hon dugir, so eru í Føroyum nógv og ógvuliga ymisk móðurmál umboðað. Í eini uppgerð frá fólkateljingini í 2011 taldi eg meir enn 90 ymisk mál. Føroyskt er eyðvitað nógv best umboðað við sløkum 94%, danskt við góðum 3% og síðan eru onnur norðurlandamál, enskt og evropeisk mál, men eisini mál úr Asia sum t.d. filipinskt og tailendskt.
Ein dagur sum hesin er tí eisini eitt høvi hjá hesum fólkum at hugsa um sítt móðurmál og hvussu tað hevur tað, og eisini persónliga at meta um, um tey nú liva nóg væl við sínum móðurmáli og t.d. geva tí eitt natúrligt pláss hjá sínum børnum t.d., soleiðis at tað ikki verður forfjónað.
At vit í Føroyum leggja dent á føroyskt á einum almennum móðurmálsdegi er sjálvsagt og púra natúrligt, tí føroyskt er høvuðsmálið og móðurmál hjá nógv teimum flestu, sum her búgva. Men í teirri stóru heildini er føroyskt eitt pinkumál (mált í talandi), og tí er sera avgerandi, at vit øll, sum hava føroyskt sum mál, standa saman um málið og geva tí tær bestu umstøður at trívast og mennast í. Hugsa vit ikki um føroyskt, so kunnu vit ikki vænta, at nakar annar fer at gera tað fyri okkum.
Ein hin størsta málsliga uppgávan í løtuni er tí at vinna føroyskum pláss í talgildum miðlum, har ið børnini og tey ungu brúka so stóran part av síni tíð og leggja sína orku málsliga. Tað er alneyðugt fyri at føroyskt skal eiga framtíð fyri sær.
Í ár hava vit valt at hava yrkismál sum evni á móðurmálsdegnum. Tað gera vit, tí yrkismál er ein týðandi partur av einum framkomnum og fullmentum nútíðarmáli. Yrkismálið fevnir um allar teir yrkisligu partar, sum merkja gerandislívið í einum modernaðum samfelag, tí tað er málið, sum verður brúkt og er neyðugt alla staðni, har sum fólk virka og vinna sær til lívsins uppihald. Almannamálið er – sum orðið sigur – tað málið, sum vit øll brúka í okkara gerandisdegi hvør við annan. Har er fjølbroytni ein dygd. Tað uppliva vit so mangan, tá ið vit hitta fólk av øðrum plássum enn okkara egna. Tey kunnu hava annan framburð av somu orðum enn vit ella enntá brúka onnur orð ella brúka tey við aðrari merking. Tað rokna vit tíbetur ikki sum annað enn eina dygd og sum nakað, ið fjølbroytir okkara mál og styrkir tað.
Í yrkismáli er tó øðrvísi við hesum, tí eitt yrki snýr seg nógv um at vera neyvur í orðum og hava greiðar tilvísingar í tí, sum vit siga og meina. Tí er dygdin í yrkismáli, at orð og orðingar eru so eintýdd, at vit uttan hóvasták og iva vita heilt neyvt, hvat ið sipað verður til. Við einum greiðum og útbygdum yrkismáli gerast vit før fyri at taka lut á øllum teimum yrkisøkjum, sum eru neyðug og hava týdning í einum framkomnum samfelag.
Við hesum fáu orðum fari eg at bjóða øllum vælkomnum og ynskja okkum øllum ein fruktagóðan og munagóðan móðurmálsdag 2017.


text:
Orð: Harriet E. Rice Jones
Lag: J. Howard Entwisle
Týtt: Victor Danielsen
1. Um nú Jesus kom í dag,
og basúnin hoyrdist nú,
fann hann teg tá millum síni,
stendur í hans flokki tú?
Ert tú reinur við hans blóð,
kanst tú glaður svara ja?
Skalt tú frelstur skoða hann,
um nú Jesus kom í dag?
Niðurlag:
Væntar tú Guds Son til frelsu,
eru samdir hann og tú?
Ert tú reinur og til reiðar,
um at Jesus kom júst nú?
2. Um nú Jesus kom í dag
eftir síni brúður her,
eru vit tá øll til reiðar,
búgvin til ta skjótu ferð?
Vinur, ert tú frelstur, sig?
Kanst tú ikki siga tað?
Áh, tann vanlukka hjá tær,
um nú Jesus kom í dag!
3. Skjótt skal Harrin koma nú,
tíðin vísir tað so klárt,
orðið, Andin, alt tað vitnar,
hetta styrkir hopið várt.
Men tú sál, sum ófrelst er,
tú kanst ikki vera glað!
Søk tí frelsu, ger tað nú!
Jesus koma kann í dag!


text:
Eftir eina katastofu byrjan uppá fimta settið, har Mjølnir var aftanfyri 9-0 tók Mjølnir seg saman og teir fingu oda seg nærri og nærri ÍF, men tapti settið 15-12, sera gott komi aftur, men Mjølnir tapti fyrra finaludystin 3-2.
Leygardagin verður seinnu finaludysturin leiktir og tá vera væntandi hópin av Klaksvíkingur í Stórhøllini á Hálsi, tí sum sagt, so leikti KÍ eisini í kvøld, so har hava nógvir Klaksvíkingar verið.
Spennandi verður leygardagin og sum Mjølnir leikti í kvøld, so er als ikki óhugsandi at Mjølnir vinnur leygardagin.
Koyrá Mjølnir
SáH


text:
Agnar Frederiksen
13.01.2018 - 14:10
Ítróttur > Ítróttur > Fótbóltur
Nú um ein lítlan tíma fer 23.umfar í Premier League í gongd. Eftir eitt vikuskifti við FA Cup fótbólti eru dystir í fremstu ensku deildini:
15.00:
Chelsea-Leicester
Crystal Palace-Burnley
Huddersfield-West Ham
Newcastle-Swansea
Watford-Southampton
West Bromwich-Brighton
17.30:
Tottenham-Everton
Tað er ikki nakar stórdystur í dag, men tað eru tó fleiri áhugaverdir dystir, ið kunnu fáa ávirkan; serliga í botnstriðnum. Í stríðnum um topp-fýra verður eisini spennandi at síggja Chelsea og Tottenham, sum í dag hava uppgávur á heimavølli, ið kunnu verða lumpisligar.
Heilt stóri dysturin í hesum umfarinum verður í morgin á Anfield, har Liverpool tekur ímóti suverena oddaliðnum Manchester City.


text:
Víðari lestur ella karrieruskifti?
Ger eina avtalu um vegleiðing við at ringja á tlf. 288743 ella nýtlsu av lestrarumstøðum við at skriva til fjarnam@fjarnam.fo
Deirdre Hansen er knýtt at Fjarnám sum yrkis- og lestrarvegleiðari.
Fjarnám er ein lestrardepil hjá Klaksvíkar kommunu, sum gevur borgarunum møguleika fyri útbúgving og førleikamenning í nærumhvørvinum í Norðoyggjum. Kommunan ynskir at raðfesta lesandi og bjóðar tí øllum lesandi innivist, umframt lestrar- og yrkisvegleiðing.
Fjarnám húsast saman við Íverksetarahúsinum í gomlu skrivstovuni hjá Kjølbro, og er hetta sanniliga eitt spennandi umhvørvi hjá ungum, sum tilkomnum lesandi, umframt íverksetarum.
Fjarnám bjóðar tær sum borgara í Klaksvíkar kommunu vegleiðing í spurningum í samband við yrkis (arbeiðs)- og lestrarvegleiðing. Ivast tú í at fara undir útbúgving, tørvar tær uppstigan ella avbjóðingar av onkrum slag, kennir tú teg uppsteðgaðan, vilt tú mennast, ivast tú í, hvørjum tú vilt arbeiða við, ert tú lesandi og hevur trupulleikar av onkrum slag, so er hetta nakað, ið Deirdre fegin vil vegleiða tær í og er útbúgvin til.
Tú ert eisini vælkomin at nýta lestrarhølir okkara í styttri tíðarskeið í samband við uppgávurskriving ella líknandi. Her kanst tú samskifta við onnur lesandi og fáa vegleiðing í uppgávuspurningum, umframt at sparring og samstarv við íverksetar og vinnulívið hevur víst seg at rigga ótrúliga væl.
Gongdin í samfelagnum seinastu árini hevur verið merkt av, at fólk flyta úr útjaðaranum og Føroyum sum heild í styttri og longri tíðarskeið at fáa útbúgving og førleikamenning.
Fjarnám varð stovnað í 2013 av Klaksvíkar kommunu fyri at geva borgarum sínum møguleika fyri útbúgving og førleikamenning í nærumhvørvinum. Í samstarvi við Íverksetarahúsið varð farið at skipa eitt lestrarumhvørvi í gomlu skrivstovuni hjá Kjølbro á Garðavegi 57, har Íverksetarahúsið eisini heldur til. Fjarnám varð alment opið 10. desember 2013 og byrjaði at kunna um fjarlestrarmøguleikar í januar 2014.
Um ársskiftið 2014/15 varð íløga gjørd í nýggja og framkomna tøkni til tess at kunna vera í Klaksvík og fylgja undirvísing, fyrilestrum, fundum og øðrum umvegis internetið. Útgerðin hevur verið brúkt til at fylgja undirvísing í Føroyum og aðrastaðni, umframt at próvtøkur eisini hava verið hildnar í Íverksetarahúsinum umvegis internetið.
Hølini og útgerðin hjá Fjarnámi verða nógv brúkt á Fróðskaparsetrinum av læraralesandi, námsfrøðilesandi, umframt av fólki, sum lesa uttanlands og sum hava verið heima í styttri tíðarskeið. Frá februar 2015 er samstarvið við Fróðskaparsetrið víðkað til eisini at fevna um undirvísing í løgfrøði.
Í stýrinum fyri Fjarnám sita Kristian Eli Zachariasen, formaður, Gunnvá við Keldu, nevndarlimur, og Maiken Skarðenni, nevndarlimur.
[catlist name=fjarnám numberposts=10 pagination=yes instance=1]


text:
Niels Petersen
18.09.2016 - 14:15
Tíðindi > Lóg & Landaskil > Løgregla
Ein bumba brast á Manhattan í New York í gjárkvøldið. Hendingin fór fram í einumlutfalsliga friðarligum íbúðarøki á Manhattan. Men sambært dr.dk er stemningurin heilt øðrvísi í økinum. Nú er alt avsperrað og onki av tí lívi sum var á gøtuni undan hendingini er nú at síggja.
Tíðindakvinnan, Birgitte Borup, sum býr í New York fortelur, at tað er heilt óvanligt at síggja gøturnar so tómar, og at tað er so friðarligt.
- Her sær alt øðrvísi út í dag. býarparturin, Chelsea er vanliga eitt friðarligt umráði, við massar at lívi í barrum og handlum á gongugøtuni. Men tað er fullkomuliga broytt, sigur danska tíðindakvinnan fyri Dr.dk. Servand løgreglulið, sjúkrabilar og brandbilar hava koyrt í pendulfart aftur og fram, og fólk sleppa ikki at ganga frítt runt. Heldur ikki um tey vísa identitetskort, sigur tíðindakvinnan, Birgitte Borup.
Løgreglan vil tó ikki so fegin gera viðmerkingar til málið, men borgarstjórin, Bill de Blasio var hinvegin skjótur at halda tíðindafund, har hann og løgregluovastin í býnum tosaðu um, at talan ikki var um yvirgangsálop. Í sama viðfangi ásannaði borgarstjórin, at talan tó var um eina tilvitaða gerð, greiðir Birgitte Borup frá.
Minnir um Boston í 2013
Stephanie Surrugue, ið er ein onnur tíðindakvinna hjá DR í Amerika, metir, at úttalilsini hjá borgarstjóranum og løgregluovastanum skulu takast við ávísum fyrivarni.
Les eisini: Bumba brast í New York í gjárkvøldið - særdi 29 fólk.
- Tað eru ikki funnin tekin um at talan er um yvirgang, men tað er ov tíðliga til at staðfesta tað, so tað er skeivt at avvísa tann møguleikan, sigur Stephanie Surrugue.
Ein rúgva av servandum løgregluliðum og antiterrorliðum eru á gøtuni, og tað er kanska ikki so løgið, tí stóri ST aðalfundurin er í New York í morgin.
Tað seinasta nýggja frá hendingini á Manhattan er, at løgreglan hevur funnið ein trýstkókara við leidningum nærhendis har sprongingin hendi. Hesin verður kannaður nærri. Tá bumbur brustu í Boston í 2013, tá Boston Marathon varð hildið, tá vórðu trýstkókarar eisini brúktir til at gera bumburnar við, so tað er møguliga samanhangur millum hendingarnar. Men enn er alt ov tíðliga til at siga nakað við vissu um tað heldur.


text:
Skrubbuti úlvfiskur (úlvfiskaættin)
Lycodes squamiventer Jensen, 1904
Stødd: Skrubbuti úlvfiskur verður upp í 26 cm langur.
Dýpi: Hann er á mórubotni, úr 350 m niður á 1750 m í sjógvi kaldari enn 0°C.
Litur: Kroppurin og fjaðrarnar eru javnbrún, ella grábrún. Hann er ljósur undir búkinum. Hann hevur hvørki ljós bond ella annað. Royggið er myrkabrúnt til svart. Møguliga eru svartir blettir millum ljósu búkskræðuna og brúna litin ovari.
Teinar: U 17-20.
Lýsing: Skrubbuti úlvfiskur er langur og smidligur fiskur. Hann hevur ikki stert, men ryggfjøður og gotfjøður ganga saman í ein spíss aftast á sporlsendanum.
Við fremra enda á gotfjøðurini er kropshæddin umleið 9-11% av heildarlongdini. Roðsla er um kroppin, eisini um búkin og fram til uggafjaðrarnar.
Uggafjaðrarnar eru nakað stórar. Hann hevur smáar búkfjaðrar, 2,6-3,0% av heildarlongdini. Av gronini aftur til gotið eru umleið 38-41% av heildarlongdini. Ryggjargeislarnir eru millum 97 og 104 í tali. Skrubbuti úlvfiskur hevur meiri roðslu enn flestir aðrir úlvfiskar. Smáskrubbutur er hann mestsum um allan kroppin, um mesta av festunum undir ryggfjøðurini og gotfjøðurini, men ikki um høvdið. Strikurnar eru tvær. Ovari partur gongur mitt eftir síðuni og er ótýðiligur, niðari partur er týðiligur og gongur beint yvir gotfjøðurini og næstan aftur á sporlsendan.
Eyðkenni: Lítli fiskurin. Liturin, eingi ljós bond um bakið. Nógva roðslan. Strikurnar.
Týdningur: Skrubbuti úlvfiskur hevur ikki vinnuligan týdning.
da: Bugskællet ålebrosme, ís: Nafnlausi mjóri, no: Skjell ålebrosme
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Danjal av Rana 10.10.2018 (20:30)
Stjóraskifti í JFK Heilsølu
Løgtingslimurin Jákup Mikkelsen er farin frá sum stjóri í J.F. Kjølbro Heilsølu. Hann er í staðin blivin nevndarformaður í felagnum. Hans Arni Bjarnason Thomsen er nýggjur stjóri í felagnum. Tað sæst í seinastu broytingunum í partafelagsskránni.
Tvey nýggj íverksetarafeløg eru eisini stovnað hesa vikuna, skrivar heimasíðan Business Line.
Annað felagið skal stykkja út og selja grundstykki. Talan er um eina útstykking, sum fleiri av traðaránarunum framvið Villingardalsvegnum hava fyrireikað. Hitt felagið er stovnað í Skálabotni og skal reka handil.
Umframt hesi bæði feløgini eru fleiri nevndarbroytingar framdar, millum annað í Tutl International og Marjun Heimá – Bernina í Havn.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Um vikuskiftið bleiv FM fyri vaksin hildið á Tórsbreyt. Líkindini at kappast vóru á góðari leið, turt og skiftandi vindmegi, sum tíverri gjørdi at spurtúrslit ikki kundu góðkennast.
Einir 50 íðkarar høvdu boðað frá luttøku báðar dagarnar og bleiv kappast í øllum greinum uttan hekkurenning og forðarenning.
Á kvinnusíðuni blivu tvey føroysk met sett. Tað fyrra var í longdarlopi tá ein kvinna á fyrsta sinni leyp út á fimm metrar. Tað gjørdi Elisabet H. Simonsen úr Bragdinum tá hon í fyrsta lopinum við kom út á júst 5,00 metrar og bleiv hon samstundis føroyameistari. Herfrá verður ynskt tillukku við metinum. Hon tók metið,sum var 4,91m, frá Margit W. Frímundsdóttir og varð sett í 12.04.2017.
Bára, Elisabet og Teresa
Hitt metið setti Lýdia Simonsen úr Hvirluni í klingrukasti, tá hon í sættu og seinastu royndi kom út á 30,73m. Herfrá verður ynskt tillukku við metinum. Hon tók harvið metið, sum Ingibjørg Poulsen setti 07.09.2002.
Lýdia
Øll úrslitini er at finna í .pdf her: Úrslit FM vaksin 18. og 19. august 2018
Myndir hjá Bjørg Svabo eru at finna í myndasavninum hjá Hvirluni og leinkja er her: FM 2018
Eisini verður ein tøkk borðin til allar íðkarar, dómarar og hjálparfólk í samband við FM Vaksin 2018
8. og 9. september verður FM fyri ung á Tórsbreyt.


text:
HM undankapping: Føroyar – Luksemburg 5-1 Innleiðandi undankappingin til HM byrjaði hósdagin. Í fyrra dystinum vann Turkaland trygt móti Montenegro og seinni um kvøldið vunnu okkara kvinnur góðan og trivaligan sigur á Luksemburg. Vit vóru omaná allan dystin og
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Tann, sum gevur fyri at móttaka, hevur ikki givið.
Lucius Annaeus Seneca


text:
Hvalbiar Kommuna ynskir at fáa inn tilboð um ráðgeving til byggimálsviðgerð.
Tilboð skulu fevna um ráðgeving í samband við byggimálsviðgerð hjá kommununi eftir nýggju bygningskunngerðini (BK17). Hvalbiar Kommuna hevur í miðal umleið eitt byggimál um mánaðin.
Miðað verður eftir at hava ein veitara av ráðgeving til byggimálsviðgerð. Kommunan tilskilar sær tó rætt til at velja ymiskar veitarar til ymisku uppgávurnar, í tann mun, at ein tilboðsgevi ikki hevur førleika til at loysa allar uppgávurnar í byggimálsviðgerðini ella um aðrar orsøkir eru.
Tilboð skulu innihalda lýsing av fyritøkuni / einstaklinginum, herundir útbúgving og hvørjar royndir viðkomandi hevur við bygningskunngerðini og byggimálsviðgerð. Tilboð skulu somuleiðis innihalda ein tímaprís (møguliga mánaðarprís).
Innkomnu tilboðini verða vektað eftir góðsku, prísi og arbeiðshátti, har samlað verður mett um prís og førleikar hjá veitarum og teimum starvsfólkum, ið verða knýtt at uppgávuni, herundir útbúgvingar og royndir.
Tilboðini skulu vera Hvalbiar Kommunu í hendi í seinasta lagi mánadagin 1. oktober 2018 kl. 12.00. Nærri upplýsingar fáast við at venda sær til Hvalbiar Kommunu tlf. 37 50 33.
Hvalbiar Kommuna tilskilar sær rætt til ikki at taka av innkomnum tilboðum.
Hvalbiar Kommuna
Bíarvegur 2
FO-850 Hvalba
hvalba@hvalba.fo


text:
4-5 tons mikroplast frá alivinnuni
4 - 5 tons mikroplast frá alivinnuni um árið
Vit hoyra støðugt at stóra nýtslan av plastik, og stóri parturin, sum endar í havumhvørvinum, vil hava við sær at tað í ár 2050 vil verða meira plast í høvunum enn fiskur. Og verst eru mikiroplastbitlar, ið stava frá slit á t.d. kunstgrasvallir og annars frá vørum sum smyrsl, tannkrem og vaskiklútum o.ø.
Nøkur ár eru farin síðan alivinnan fóðraði fiskin frá trillubør og við eskari, og er so at siga øll fóðring í dag frá fóðurflakum har fóðuri við lufttrýst verður sent gjøgnum plastrør og út í ringarnar. Hetta er lætt og smidligt, men hevur við sær at plastrørini, nýtt verða, eru sum sandblást á innsíðu og við úrslitinum at plastbitlar enda úti í alriringunum og partvís verða liður í sjálvum fóðurinum til alifiskin, men eisini sum føði hjá fiskaynguli. Plastbitlarnir eru so smáir at teir verða tiknir fyri at vera plankton, ið hevur við sær at yngulin doyr av svongd.
Í Noreg verður mett at tað finnast millum 3 og 12 túsund metur av plastrørum fyri hvørt alibrúk, og verða hesi skift til nýggj rør fyri hvørji 3 ár, tí tey eru niðurslitin.
Mett verður at tað hvørva um 1,5kg av plasti fyri hvørjar 10 metur av røri fyri hvørji 3 ár. Um varðisliga verður mett at hvørt alibrúk í miðal hevur 4 túsund metur av rørum, vil tað svara til at hvørt alibrúk letur út umleið 200 kilo av mikroplast fyri hvørt ár. Fyri alt landið verða sostatt hvørt ár latin umleið 4 tons av mikroplast út í firðir og synd.
Í Noreg er fjarðatoskurin komin á reyðlista fyri hótt djórasløg, og fær frítíðarfiskapur skuldina, meðan royndir útróðrarmenn siga frá, at gýtingartoskur heldur sær burtur frá alifirðum. Men so skjótt eitt alibrúk verður flutt burtur kemur fiskurin aftur.
Her heima hoyrist at seiðurin so at siga ikki er mannføði. Sjálvt langt frá alibrúkum og í streymasjógvi fæst seiður, ið er fullur av alilaksafóðuri og tessvegna ónýtiligur sum mannaføði. Sjálvt ketta og hundur vísa frá sær at eta seiðin.
Við mikroplasti og ovurstórum nøgdum av skarni, fóðurleivdum, eitrandi kopari frá nótum og vandamiklum avlúsingarevnum, ið taka lívið av krabbadjórum, plankton, taraloppu og øðrum smákyknum, og við støðugari niðurgongd í taravøkstrinum, verða firðir og sund at fara fyri skeytið.
Seiðurin, ið nokk kann sigast at hava hildið livið í føroyinginum - fiskurin við hægsta innihaldinum av m.a. D-vitaminum - er latin til skutils til børs-spekulantar, og føroyskur firðirnar latnir kostnaðarfrítt til útlendingar av hóvreiggja sær á.
Gott at Vinnumálaráðið hevur sett alivinnuni krav um fullan opinleika, og restar nú einans, at boð verða givin, at øll aling skal verða løgd um til lokaðar skipanir innan heilt fá ár.
Kári Thomsen


text:
Lesandi og skattaviðurskifti teirra í summarfrítíðini
Lesandi uttanlands mugu gera p-talið virkið. P-talið má vera virkið fyri at fáa løn útgoldna.
Nú styttist av álvara til summarfrítíðina, tá ið nógv lesandi fáa sær eitt fyribils starv í eitt avmarkað tíðarskeið. Í hesum tíðarskeiði er týdningarmikið hjá teimum lesandi at geva sær far um síni skattaviðurskifti.
Føroyska p-talið skal gerast virkið
Lesandi uttanlands, ið koma heim at arbeiða í summarfrítíðini, skulu skjótast gjørligt, og í seinasta lagi 13. juli 2016, boða TAKS frá, um p-talið skal gerast virkið. P-talið má vera virkið fyri at fáa løn útgoldna. Er p-talið ikki gjørt virkið innan 13. juli, er møguligt at gera tað virkið aftur frá 8. august 2016.
Skrivlig boð
Fyri at gera p-talið virkið skal teldupostur sendast til taks@taks.fo, við upplýsingum um p-tal, navn, adressu og nær ein væntandi er í Føroyum. Boðini skulu vera skrivlig.
Søkja lesandi um at varðveita fulla skattskyldu í Føroyum, verða tey skrásett við fríkorti. Tað merkir, at tær fyrstu kr. 30.000, ið vunnar verða, eru skattafríar. Fríkortið er tað sama sum botnfrádrátturin í kommunuskattinum. Verður vunnið meira enn botnfrádráttin, verður skattur goldin av inntøkuni, sum fer upp um botnfrádráttin.
Lesandi í Føroyum hava sama møguleika sum lesandi uttanlands at fáa sær eitt fríkort, um tey bert arbeiða partar av árinum, har inntøkan er á leið kr. 30.000.
Fríkortið er kortini ikki galdandi fyri øll starvspláss
Hvørki lesandi í Føroyum ella uttanlands kunnu fáa fríkort, um tey mynstra umborð á skip, sum eru skrásett undir FAS skipanini. Hýra frá skipum, skrásett í Føroya Altjóða Skipaskrá (FAS), verður skattað við føstum skattaprosenti upp á 35%, uttan mun til, hvussu nógvur peningur verður vunnin.
Kelda
Taks
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Hvaðani kom rottan til Føroya?
Í Góðan morgun, Føroyar! heitti Eyðfinn Magnussen á lurtarar um at senda sær rottur, so hesin spurningurin kann svarast
Brúna rottan - eisini kallað norska rottan ella ferðarottan - kom til Evropu úr Asia í fyrru helvt av 1700-talinum og til Føroya í 1768.
Men hvaðani kom hon til Føroya, og hvussu hevur hon spjatt seg kring landið? Hetta eru spurningar, ið hava upptikið Eyðfinn Magnussen í eina tíð. Meginlykilin til at svara hesum spurningum eru ílegukanningar.
Seinastu 7-8 árini hevur hann tikið DNA-royndir av rottum, og hesar royndir geva nakrar ábendingar, men eru ov fáar til at geva álítandi svør. Tí hevur hann – og granskingarfelagar aðrastaðni í heiminum – brúk fyri fleiri DNA-royndum.
Í morgun var Eyðfinn Magnussen frá Náttúruvísindadeildini í Góðan morgun, Føroyar! har hann greiddi frá granskingarevninum og heitti á lurtararnar um at senda sær rottur, serliga úr Eysturoynni ...!
Hoyr samrøðuna við Eyðfinn Magnussen.
Les um brúnu rottuna.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Veikur bindivevnaur Ý fiskaflaki
Gaping er heiti ß tÝ fyribrigdi, at bindivevnaurin Ý fiskaflakinum er so miki veikur, at muskul segmentini detta frß hv°rjum °rum. Hetta sŠst sum hol Ý flakinum.
Hetta fyribrigdi er vanligt bŠi hjß alifiski og villum fiski, tˇ er tÝttleikin ikki tann sami hjß teim ymisku fiskasl°gunum.
Gaping hevur stˇra neiliga ßvirkan ß metingina av kvalitetinum ß fiskinum sum matv°ra, og avleiingin er niurskurur Ý s°luprÝsinum. Hetta er tÝskil til stˇran ampa fyri bŠi ali- og fiskivinnu.
Nˇgvar kanningar hava vÝst ß, at okkurt samband er millum gaping og innihaldi av kollagen Ý bindivevnainum. Trupulleikin tykist tˇ at vera ov samansettur til, at hetta er °ll frßgreiingin og eingin veit vi vissu, hvÝ bindivevnaurin Ý summum f°rum er so veikur.
Proteoglykanir (PG) og glykosaminoglykanir (GAG) finnast eisini Ý bindivevnai saman vi kollagen, og innan s˙gdjˇr er ta vŠl kent, at tey hava ßvirkan ß eginleikarnir hjß vevnainum. Hˇast hetta, so eru sera fßar kanningar gj°rdar, um hv°rja ßvirkan tey hv°r sŠr ella Ý sambandi vi kollagen hava ß bindivevnain Ý fiski.
Hendan verkŠtlanin skal tÝskil greina ta ßvirkan
PG, GAG og kollagen hava ß bindivevnain Ý fiski og ß fyribrigdi gaping.
Samband:
┴sa Jacobsen, M.Sc.


text:
Anja í starvsvenjing á borgini
Seinastu tvær vikurnar hevur 15 ára gamla Anja Joensen úr Klaksvíkar Skúla verið í starvsvenjing hjá Javnaðarflokkinum á Fólkatingi. Her kunnu tit síggja myndir og lesa hennara dagbók frá síni tíð á borgini.
Dagur 1
Í dag var mín fyrsti dagur í starvsvenjing á fólkatinginum. Eg havi millum annað verið eina stutta rundvísing her á borgini, til eitt introskeið saman við øðrum praktikantum úr Danmark, og til ”introduktión til arbeiði á fólkatingi”. Tað var sera áhugavert, og eg lærdi nógv nýtt um arbeiði her á borgini.
Dagur 2
Í dag byrjaði dagurin við, at Joan setti mær nakrar spurningar, og greiddi mær eitt sindur frá um ”Socialdemokraterne”. Eg haldi tað var spennandi at hoyra um, og sera viðkomandi, tí aftaná vóru eg og Joan við til ein fund hjá Socialdemokraterne, har statsministeren Helle Thorning Schmidt eisini var við. Tað var sera spennandi og læruríkt at vera á fundinum, og eisini stuttligt at síggja hvussu politikkararnir í veruleikanum hava fund.
Dagur 3
Í dag havi eg gingið runt bæði inni og úti á borgini, og tikið myndir av øllum tí flotta og vakra, sum er at síggja. Tað var serliga tann flotta og stóra borgin, sum fangaði míni eygu, og eisini tann flotta listin og stóru málningarnir, sum er prýddir runt inni í borgini.
Dagur 4
Í dag byrjaði dagurin við, at Joan greiddi mær frá og spurdi meg eitt sindur um flokkin ”Venstre”.
Aftaná fóru vit í salinum at lurta eftir einum fundi um Grønland, viðvíkjandi teirra fíggjarstøðu.
Seinni á degnum fóru eg Joan ein túr inn á kontórið hjá Edmund Joensen, sum eisini umboðar Føroyar á fólkatinginum. Edmund hevur eisini sitið, sum løgmaður tá abbi mín, Ivan Johannesen, var landsstýrismaður.
Dagur 5
Í dag havi eg verið við Joan til ein fund við skrivararnar í føroyanevndini, grønlandsnevndini, vinnunevndini og arktiska arbeiðsbólkinum. Fundurin var hildin í einum høli í einum gomlum bygningi her á borgini, sum kallast ”Proviant huset”. Í sjálvum bygninginum er nógv sera flott list, sum Hans Christian Rylander hevur gjørt, og eg bleiv sjálv sera hugtikin av tí.
Dagur 6
Í dag havi eg leitað á netinum, og funnið fram til kontaktupplýsingar fyri arktiska arbeiðsbólkin.
Dagur 7
Í dag havi eg hjálpt til við eini kanning, sum snýr seg um, hvussu pensjónistar í Føroyum liva og hava tað fíggjarliga. Seinni um kvøldið fór eg saman við starvsfólkunum hjá Javnaðarflokkinum á Fólkatingi at bowla og eta. Tað var eitt sera hugnaligt kvøld, og eisini ein góður endi viðvíkjandi mínar starvsvenjing.
Dagur 8
Í dag er mín síðsti dagur í starvsvenjing, og eg havi sitið og skriva tað síðsta til dagbókina. Eg haldi tað hevur verið sera áhugavert og læruríkt at verið her, og eg eri eisini blivin klókari inná nógv, sum eg ikki visti áðrenn. Eg haldi sjálv, at eg havi fingið eina betri fatan av, hvat danskur politikkur snýr seg um, og hvussu tað verður arbeitt við politikki reint praktist. Eisini havi eg fingið eina breiðari fatan, hvussu føroysku politikkarirnir arbeiða her á Christiansborg og hvørja ávirkan tað hevur, nú tá Føroyar eisini er ein partur í ríkisfelagsskapinum.


text:
Orð og lag: Ókendur
Týtt: Kajfinn Hammer
1. Er, vinur mín, tú tilreiðar til tann dag,
tá Jesus kemur er sál tín tá frí og glað?
Er sál tín frelst, tá basúnin ljóðar hvøll
og Frelsarnum tey frelstu skulu prísa øll?
Niðurlag: :,:Vit liva í tíðanna síðstu tíð, á, sál,
og Jesus kemur skjótt og Síni ber á mál.:,:
2. Tíðin hon fer, hana aftur ei tú fær’,
dýr hvør ein stund, sum frá Guði her tú fær’;
søpla ei burt tínar møguleikar, sál,
tá er ov seint at iðra, tú ei náddi mál.
3. Ofta og títt mangan hoyrdi tú Guðs kall,
dirvið tó sveik, tí tú fall og aftur fall.
Lat ikki tað hindra tær at náa mál,
hoyr, Jesus mentur er at reinsa tína sál.
4. Brúðurin sær fram við fragd til Himmalin,
leingist nú skjótt, síggja Brúðgóm sín og vin!
Gloymt verður tá lívsins fáfongd, stríð og tár,
við Trónu Guðs og Lambsins grøtt er hvørt eitt sár.


text:
Tróndur Kragesteen er PhD. lesandi á Fiskaaling og á DTU Aqua (vegleiðarir eru Knud Simonsen, Fiskaaling, og Ken Haste Andersen, DTU Aqua).
Tróndur Kragesteen vinnari av postara-snarrøðu kapping
Dan Klein --- 04.10.2018 - 08:30
Á Vísindavøkuni 28. september varð skipað fyri kapping í postara-snarrøðum. Tróndur Kragesteen, PhD lesandi á Fiskaaling, vann kappingina, tá hann miðlaði postaran ”Sjóvarfalsdrivið smittusamband millum aliøkir í Føroyum”.
Kappingin var á Vísindavøkuni, og luttakararnir vóru granskarar frá seks føroyskum granskingarstovnum. Uppgávan var at miðla sín postara á ein greiðan og fangandi hátt innan hálvantriðja minutt.
Tróndur hugtók fjøldina, og megnaði greitt og fangandi at greiða frá sínum granskingararbeiði. Tróndur gjørdist vinnari av postara-snarrøðu kappingini á Vísindavøkuni 2018, og tað eru vit á Fiskaaling sera glað fyri, og ikki sørt errin av.
Myndatekstur:
Tróndur Kragesteen er PhD. lesandi á Fiskaaling og á DTU Aqua (vegleiðarir eru Knud Simonsen, Fiskaaling, og Ken Haste Andersen, DTU Aqua).